‘Amɛtao Nyɔŋmɔ Sɛɛgbɛ, Ni Amɛaana Lɛ’ (Bɔfoi 17:27)\n‘Amɛtao Nyɔŋmɔ Sɛɛgbɛ, Ni Amɛaana Lɛ’\nPaulo kɛ etoibolɔi lɛ susu nibii ni amɛkpɛlɛɔ nɔ lɛ ahe kɛje shishi, ni etsake ewiemɔ lɛ koni ekɔ amɛhe\nEDAMƆ BƆFOI LƐ ASAJI 17:16-34 LƐ NƆ\n1-3. (a) Mɛni hewɔ bɔfo Paulo hao waa yɛ Ateene lɛ? (b) Kɛ́ wɔkase Paulo nɔkwɛmɔnɔ lɛ, mɛni no baanyɛ aha wɔfee?\nPAULO ehao waa. No mli lɛ, eyɛ Ateene, yɛ Hela he ni Socrates, Plato, kɛ Aristotle tsɔɔ nii yɛ tsutsu ko lɛ. Ateenebii lɛ sumɔɔ nyɔŋmɔjamɔ waa. Akɛni amɛjáa nyɔŋmɔi pii hewɔ lɛ, he fɛɛ he kwraa ni Paulo baakwɛ lɛ enaa wɔji ní ebɔle lɛ—yɛ sɔlemɔtsui amli, maŋjaranɔ, kɛ gbɛjegbɛi lɛ ahe. Paulo le bɔ ni Yehowa, anɔkwa Nyɔŋmɔ lɛ buɔ wɔŋjamɔ ehaa. (2 Mose 20:4, 5) Bɔfo anɔkwafo nɛɛ nyaŋeɔ wɔji tamɔ bɔ ni Yehowa nyaŋeɔ amɛ lɛ nɔŋŋ!\n2 Nɔ ni Paulo na beni eshɛ jara lɛ nɔ lɛ ha enaa kpɛ ehe waa. Ena nyɔŋmɔ ni atsɛ́ɔ lɛ Herme lɛ he amagai ni ashɔ̃ amɛ tamɔ nuutso lɛ babaoo ní ato amɛnaa srɛnɛɛ yɛ jara lɛ kooyi-anaigbɛ, ni amɛbɛŋkɛ agbó wulu lɛ naa. Jarayelihe lɛ eyi tɔ kɛ gbatsũi. Te Paulo ni yɔɔ ekãa lɛ aaafee tɛŋŋ eshiɛ etsɔɔ mɛi ni jáa wɔji waa tamɔ nɛkɛ lɛ? Ani ebaaye ehenumɔi anɔ ní etao saji ni etoibolɔi lɛ kpɛlɛɔ nɔ ní ekɛ no aje eshiɛmɔ lɛ shishi? Ani ebaanyɛ eye ebua amɛteŋ mɛi komɛi koni amɛtao anɔkwa Nyɔŋmɔ lɛ sɛɛgbɛ ní amɛna lɛ?\n3 Wiemɔ ni Paulo kɛ hii woloŋlelɔi ni yɔɔ Ateene lɛ wie, taakɛ abɔ he amaniɛ yɛ Bɔfoi lɛ Asaji 17:22-31 lɛ tsɔɔ akɛ enaa tse, ele ŋaa, ni ehiɛ kã shi, ni esa akɛ wɔkase lɛ. Kɛ́ wɔkase nɔkwɛmɔnɔ ni Paulo fee lɛ, wɔbaanyɛ wɔkase nibii babaoo ni tsɔɔ bɔ ni wɔɔfee wɔtao saji ni wɔtoibolɔi lɛ kpɛlɛɔ nɔ ní wɔkɛ no aje wɔshiɛmɔ lɛ shishi, ní wɔye wɔbua amɛ koni amɛsusu nii ahe.\nEtsɔɔ Nii “yɛ Jara lɛ Nɔ” (Bɔfoi lɛ Asaji 17:16-21)\n4, 5. Beni Paulo yɔɔ Ateene lɛ nɛgbɛ eyashiɛ yɛ, ni mɛɛ toibolɔi ni sane wa ebaashiɛ eha amɛ?\n4 Paulo tee Ateene aaafee afi 50 Ŋ.B. beni efãa gbɛ ni ji enyɔ akɛ maŋsɛɛ shiɛlɔ lɛ. * Beni Paulo mɛɔ koni Sila kɛ Timoteo ajɛ Beroia aba lɛ, ‘ekɛ Yudafoi ni yɔɔ kpeehe lɛ yayiyii’ taakɛ efɔɔ feemɔ lɛ. Etee “jara lɛ nɔ” hu ejaakɛ jɛmɛ ji he kroko ní ebaanyɛ ena Ateenebii ni amɛjeee Yudafoi lɛ yɛ, koni eshiɛ etsɔɔ amɛ. (Bɔf. 17:17) Ateene jara lɛ yɛ Acropolis gɔŋkpɔ lɛ kooyi-anaigbɛ, ni edalɛ shɛɔ hɛktai enumɔ loo nɔ̃. Jeee nihɔɔmɔ kɛ nihemɔ pɛ yaa nɔ yɛ jarayelihe nɛɛ; eji maŋjaranɔ hu. Wolo ko tsɔɔ akɛ jɛmɛ “ajɛɔ akwraa maŋ lɛ, ni atsuɔ shika he saji kɛ kusumii nifeemɔi ni kɔɔ maŋ lɛ he lɛ fɛɛ ahe nii yɛ jɛmɛ.” Ateenebii lɛ buaa amɛhe naa yɛ jɛmɛ ni amɛgbaa jeŋ nilee he saji.\n5 Mɛi ni Paulo yaashiɛ eha amɛ yɛ jara lɛ nɔ lɛ asane wa waa. Epikuromɛi kɛ Stoamɛi, ni ji kui srɔtoi enyɔ ni amɛkase jeŋ nilee shi amɛkɛ amɛhe kpãaa gbee lɛ fata etoibolɔi lɛ ahe. * Epikuromɛi lɛ heɔ amɛyeɔ akɛ wala ba trukaa. Amɛsusumɔ yɛ shihilɛ he lɛ fɛɛ ji akɛ: “Ehe ehiaaa ni ashe Nyɔŋmɔ gbeyei; Piŋmɔ ko bɛ gbele mli; Abaanyɛ aná shihilɛ kpakpa; Abaanyɛ adamɔ efɔŋfeemɔ naa.” Stoamɛi lɛ tsɔɔ akɛ esa ákɛ akɛ nilee kɛ jwɛŋmɔ atsu saji ahe nii, ni amɛheee amɛyeee akɛ Nyɔŋmɔ ji Mɔ ko ni yɔɔ diɛŋtsɛ. Epikuromɛi lɛ kɛ Stoamɛi lɛ fɛɛ heee gbohiiashitee ni Kristo kaselɔi lɛ tsɔɔ lɛ amɛyeee. Eyɛ faŋŋ akɛ susumɔi ni kui enyɔ nɛɛ hiɛ lɛ kɛ anɔkwa Kristofoi atsɔɔmɔi ní nɔ kwɔlɔ ní Paulo shiɛɔ lɛ kpãaa gbee kwraa.\nATEENE—BLEMA HE KO NÍ SHIHILƐ MLI NIFEEMƆI HÉ SHI WAA YƐ\nAcropolis ni yɔɔ Ateene lɛ ji mɔɔ ni wa kwraa dani abale maŋ lɛ jogbaŋŋ yɛ yinɔsane mli yɛ afi 600 D.Ŋ.B. afii lɛ amli. Ateene batsɔ maŋ wulu yɛ Atika kpokpaa lɛ nɔ, edalɛ aaafee kilomitai 2,500 kɛbɔle kɛkpe, ni eyɛ gɔji kɛ ŋshɔ teŋ. Etamɔ nɔ ni aná maŋ lɛ gbɛ́i lɛ kɛjɛ nyɔŋmɔyoo ni atsɛ́ɔ lɛ Ateena ni asusuɔ akɛ lɛ ebuɔ maŋ lɛ he lɛ gbɛ́i lɛ mli.\nYɛ afi 500 D.Ŋ.B. afii lɛ amli lɛ, Ateenenyo ko ní atsɛ́ɔ lɛ Solon ni eji mlawolɔ lɛ tsake nifeemɔi, maŋkwramɔŋ saji, mlai, kɛ jarayeli he saji ni yɔɔ maŋ lɛ mli lɛ ahiɛ. Eha ohiafoi lɛ ashihilɛ hi, ni efee nibii ní baaha akwra maŋ lɛ yɛ demokrase gbɛ nɔ. Ni kɛlɛ, maŋbii lɛ ateŋ mɛi babaoo ji nyɔji, ni mɛi ni jeee nyɔji ji amɛ lɛ pɛ ná demokrase nɔyeli lɛ he sɛɛ.\nBeni Helabii lɛ ye Persiabii lɛ anɔ kunim yɛ afi 400 D.Ŋ.B. afii lɛ amli lɛ, Ateene batsɔ nakai nɔyeli bibioo lɛ maŋtiase, ni amɛkpã jara ni amɛtsɔɔ ŋshɔ hiɛ amɛyayeɔ yɛ Italia kɛ Sicily ni yɔɔ anaigbɛ lɛ mli kɛtee Kipro kɛ Siria ni yɔɔ bokagbɛ lɛ. Beni Ateene batsɔ maŋ ni yɔɔ fɛo waa lɛ, shihilɛ mli nifeemɔi tamɔ nitɛŋmɔ kɛ nigbɔɔ, shwɛmɔi, jeŋ nilee, wiemɔ kɛ niŋmaa, kɛ adebɔɔ nibii ahe nilee hé shi waa yɛ mli, yɛ blema beaŋ. Tsũi ni maŋ lɛ mamɔ kɛ sɔlemɔtsui babaoo ní yɔɔ maŋ lɛ mli lɛ yɛ fɛo waa. Kɛ́ odamɔ sɛɛ ookwɛ maŋ lɛ, nɔ titri ni obaana ji Acropolis lɛ, ni ji gɔŋkpɔ wulu ko kɛ enɔ sɔlemɔtsu kɛ nyɔŋmɔyoo ni ji Ateena lɛ he amaga ni akɛ shika tsuru kɛ shwuɔwu fee ni kwɔlɛ shɛɔ mitai 12 lɛ.\nSpartabii ji mɛi ni ye Ateene maŋ lɛ nɔ kunim klɛŋklɛŋ, ni yɛ amɛ sɛɛ lɛ, Makedoniabii lɛ hu ye nɔ kunim, ni yɛ naagbee lɛ, Romabii lɛ hu ye maŋ lɛ nɔ kunim ni amɛloo emli jwetrii lɛ fɛɛ kɛtee. Ni yɛ enɛ fɛɛ sɛɛ po lɛ, yɛ bɔfo Paulo beaŋ lɛ, no mli lɛ abuɔ Ateene maŋ lɛ waa yɛ tsutsu gbɛ́i ní ehé lɛ hewɔ. Yɛ anɔkwale mli lɛ, akɛ maŋ lɛ fataaa maji ní Romabii lɛ ye amɛnɔ lɛ ahe kɔkɔɔkɔ, shi aha maŋ lɛ hegbɛ koni ewo lɛ diɛŋtsɛ emlai, ni ahaaa amɛwo too amɛha Romabii lɛ. Eyɛ mli akɛ nibii ni ha Ateene maŋ lɛ hé gbɛ́i waa lɛ bɛ dɔŋŋ moŋ, shi yɛ nakai beaŋ lɛ eji he ko ní anáa woloŋlee ni yaa hiɛ waa yɛ, ni niiatsɛmɛi woɔ amɛbii agbɛ kɛyaa jɛmɛ koni amɛyakase nii.\n6, 7. Te Hela woloŋlelɔi lɛ ekomɛi fee amɛnii yɛ Paulo tsɔɔmɔ lɛ he amɛha tɛŋŋ, ni mɛɛ shihilɛ ni tamɔ nakai nɔŋŋ wɔkɛkpeɔ ŋmɛnɛ?\n6 Te Hela woloŋlelɔi lɛ fee amɛnii yɛ Paulo tsɔɔmɔ lɛ he amɛha tɛŋŋ? Mɛi komɛi tsɛ́ lɛ “naafuutsɛ,” ni Hela wiemɔ ni amɛkɛtsu nii lɛ tsɔɔ “mɔ ko ni kɔlɔɔ dumɔwui.” (Bɔf. 17:18) Woloŋlelɔ ko wie Hela wiemɔ nɛɛ he akɛ: “Shishijee mli lɛ akɛ wiemɔ nɛɛ tsɛ́ loofɔlɔ bibioo ko ni kpaa shi ekɔlɔɔ abele, ni sɛɛ mli lɛ akɛtsɛ́ mɛi ni loɔ niyenii fufuji kɛ nibii krokomɛi ni atsi ashwie jara lɛ nɔ lɛ. Shi yɛ sɛɛ mli kwraa lɛ, ebatsɔ agwaseaŋ wiemɔ ní akɛtsɛ́ɔ mɔ fɛɛ mɔ ni buaa saji ni he ehiaaa anaa, titri lɛ mɔ ko ni nyɛɛɛ etsara wiemɔi lɛ jogbaŋŋ.” No hewɔ lɛ, nɔ ni nakai woloŋlelɔi lɛ taoɔ amɛtsɔɔ ji akɛ Paulo leee nii, ni eewie saji ni atã awo enaa kɛkɛ. Ni kɛlɛ, taakɛ wɔbaana yɛ sɛɛ mli lɛ, Paulo haaa gbɛ́i ni awo lɛ, kɛ jɛmɔ ni ajɛ lɛ nɛɛ agba enaa.\n7 Wɔkɛ shihilɛ ni tamɔ nakai nɔŋŋ kpeɔ ŋmɛnɛ. Ákɛ Yehowa Odasefoi lɛ, bei pii lɛ mɛi woɔ wɔ gbɛ́i ni amɛjɛɔ wɔ yɛ wɔtsɔɔmɔi ni jɛ Biblia lɛ mli lɛ ahewɔ. Ákɛ nɔkwɛmɔnɔ lɛ, woloŋlelɔi komɛi tsɔɔ akɛ sutsakemɔ tsɔɔmɔ lɛ ji anɔkwale, ni amɛmaa nɔ mi veveeve akɛ esa akɛ mɔ fɛɛ mɔ ni hiɛ kã shi lɛ akpɛlɛ nɔ. Nɔ ni amɛtaoɔ amɛtsɔɔ ji akɛ, mɛi ni heee nakai tsɔɔmɔ lɛ amɛyeee lɛ, kwashiai ji amɛ. Kɛ́ wɔshiɛ nɔ ni Biblia lɛ tsɔɔ lɛ wɔha mɛi, ni wɔgbala amɛjwɛŋmɔ kɛtee bɔ ni ato adebɔɔ nibii ahe gbɛjianɔ jogbaŋŋ aha lɛ nɔ lɛ, woloŋlelɔi nɛɛ haa mɛi buɔ wɔ akɛ wɔji ‘mɛi ni kɔlɔɔ dumɔwui.’ Shi wɔhaaa no agba wɔnaa. Yɛ no najiaŋ lɛ, wɔkɛ ekãa wieɔ kɛ́ wɔmiifã wɔhemɔkɛyeli akɛ Bɔlɔ ko ni yɔɔ nilee, ni ji Yehowa Nyɔŋmɔ ji mɔ ni bɔ nibii ni wala yɔɔ amɛmli ni yɔɔ shikpɔŋ lɛ nɔ lɛ he lɛ.—Kpoj. 4:11.\n8. (a) Te mɛi ni nu Paulo shiɛmɔ lɛ ateŋ mɛi komɛi fee amɛnii amɛha tɛŋŋ? (b) Mɛni kpalamɔ ni akpala Paulo kɛtee Areopago lɛ baanyɛ atsɔɔ? (Kwɛmɔ shishigbɛ niŋmaa ni yɔɔ baafa 142 lɛ.)\n8 Mɛi krokomɛi ni nu Paulo shiɛmɔ lɛ yɛ jara lɛ nɔ lɛ fee amɛnii yɛ gbɛ kroko nɔ. Amɛmu sane naa akɛ: “Etamɔ mɔ ni jajeɔ maŋsɛɛ wɔji ahe sane etsɔɔ.” (Bɔf. 17:18) Ani eji anɔkwale akɛ Paulo miiwie nyɔŋmɔi hei ahe eeha Ateenebii lɛ? Sane nɛɛ yɛ hiɛdɔɔ waa ejaakɛ etamɔ saji ni akɛfɔ̃ Socrates nɔ, ní adamɔ nɔ agbe lɛ yɛ afii ohai komɛi ni tsɔ hiɛ lɛ mli lɛ ateŋ ekome. Ebɛ naakpɛɛ mɔ akɛ akpala Paulo kɛtee Areopago lɛ, ni abi lɛ koni etsɔɔ tsɔɔmɔi ni Ateenebii lɛ buɔ lɛ akɛ eji tsɔɔmɔ hee lɛ mli. * Te Paulo aaafee tɛŋŋ efã eshɛɛ sane lɛ he yɛ mɛi ni leee Ŋmalɛ lɛ he nɔ ko kwraa nɛɛ ahiɛ?\nEPIKUROMƐI KƐ STOAMƐI\nEpikuromɛi kɛ Stoamɛi lɛ ji kui srɔtoi enyɔ, ni esoro jeŋ nilee ni kuu lɛ eko fɛɛ eko tsɔɔ. Kui enyɔ lɛ fɛɛ heee gbohiiashitee amɛyeee.\nEpikuromɛi lɛ heɔ amɛyeɔ akɛ nyɔŋmɔi yɛ, shi amɛsusumɔ ji akɛ nyɔŋmɔi lɛ kɛ adesai bɛ nɔ ko feemɔ, ni akɛni amɛkɛ nibii kpakpai edurooo adesai ni amɛgbalaaa amɛ toi hu hewɔ lɛ, ehe ehiaaa ni asɔle loo ashã afɔle aha amɛ. Epikuromɛi lɛ buɔ akɛ ŋɔɔmɔyeli ji nɔ̃ titri ni he hiaa waa yɛ shihilɛ mli. Jeŋba he shishitoo mla ko kwraa kudɔɔɔ amɛsusumɔ kɛ amɛnifeemɔ. Shi amɛtsɔɔ akɛ kɛ́ nibii gbohii baajɛ shihilɛ gbonyo ko ní mɔ ko kɛ ehe baawo mli lɛ mli kɛba lɛ, no lɛ esa akɛ ekutɔ mli. Nɔ̃ pɛ hewɔ ni amɛkaseɔ nii ji koni amɛye amɛhe kɛjɛ jamɔ mli tsɔɔmɔi ni woɔ mɔ he gbeyei kɛ hemɔkɛyelii gbohii ahe.\nShi Stoamɛi lɛ heɔ amɛyeɔ akɛ nibii fɛɛ jɛ nyɔŋmɔ ko mli, ni nakai nyɔŋmɔ lɛ bɛ gbɔmɔtso, ni ákɛ adesai asusuma lɛ jɛ nakai nyɔŋmɔ lɛ mli. Stoamɛi lɛ ekomɛi heɔ amɛyeɔ akɛ yɛ naagbee mli lɛ, abaakpata susuma lɛ kɛ jeŋ muu lɛ fɛɛ hiɛ. Stoamɛi lɛ ateŋ mɛi krokomɛi heɔ amɛyeɔ akɛ yɛ naagbee mli lɛ susuma lɛ baaku sɛɛ eyabote nakai nyɔŋmɔ lɛ mli. Jeŋ nilelɔi ni ji Stoamɛi lɛ tsɔɔ akɛ, kɛ́ mɔ ko kɛ nɔ ni ejwɛŋmɔ baakɛɛ lɛ lɛ tsu nii lɛ, no baaha ená miishɛɛ.\n‘Ataamɛi Ateenebii, Miyoo’ (Bɔfoi lɛ Asaji 17:22, 23)\n9-11. (a) Mɛɛ gbɛ nɔ Paulo tsɔ ekɛ saji ni etoibolɔi lɛ kpɛlɛɔ nɔ lɛ je eshiɛmɔ lɛ shishi? (b) Te wɔɔfee tɛŋŋ wɔkɛ Paulo nɔkwɛmɔnɔ lɛ atsu nii yɛ wɔshiɛmɔ nitsumɔ lɛ mli?\n9 Kaimɔ akɛ Paulo hao waa yɛ wɔŋjamɔi fɛɛ ní ena lɛ ahewɔ. Ewieee eshiii wɔŋjamɔ nyanyaanya, yɛ no najiaŋ lɛ, eŋmɛ etsui shi. Ekɔ ŋaatɛ eŋmɛ nsɛni mli, ni ebɔ mɔdɛŋ ekɛ saji ni etoibolɔi lɛ kpɛlɛɔ nɔ lɛ je eshiɛmɔ lɛ shishi bɔni afee ni ekɛha amɛyiŋ atsɔ. Eje ewiemɔ lɛ shishi akɛ: ‘Ataamɛi Ateenebii, miyoo yɛ nibii fɛɛ mli akɛ nyɛjáa wɔji pɛpɛɛpɛ.’ (Bɔf. 17:22) Yɛ gbɛ ko nɔ lɛ, Paulo miikɛɛ amɛ akɛ, ‘Miina akɛ nyɛsumɔɔ nyɔŋmɔjamɔ waa.’ Paulo kɛ nilee tsu nii ni ejie amɛyi akɛ amɛsumɔɔ nyɔŋmɔjamɔ. Eyɔse akɛ mɛi ni apasa hemɔkɛyelii eshwila amɛ lɛ ateŋ mɛi komɛi baanyɛ akpɛlɛ anɔkwale lɛ nɔ. Paulo le akɛ be ko ni eho lɛ, lɛ hu ‘lé ni eleee kɛ hé ni eheee eyeee lɛ hewɔ’ efee nakai lɛ.—1 Tim. 1:13.\n10 Paulo kɛ saji ni etoibolɔi lɛ kpɛlɛɔ nɔ lɛ je eshiɛmɔ lɛ shishi, ni etsɔɔ akɛ ekɛ ehiŋmɛi ena odaseyeli ni tsɔɔ akɛ Ateenebii lɛ sumɔɔ nyɔŋmɔjamɔ—etsɔɔ akɛ ena afɔleshãalatɛ ko ni ama aha “Nyɔŋmɔ ni aleko lɛ” lɛ. Wolo ko tsɔɔ akɛ, “efɔɔ kaa akɛ Helabii lɛ kɛ mɛi krokomɛi mamɔɔ afɔleshãalatɛi amɛhaa ‘nyɔŋmɔi ní aleee,’ ejaakɛ amɛsheɔ gbeyei akɛ yɛ nyɔŋmɔi nɛɛ ajamɔ mli lɛ, ekolɛ amɛhiɛ ekpa nyɔŋmɔ ko nɔ, ni emli baafu.” Afɔleshãalatɛ nɛɛ ni Ateenebii lɛ ema lɛ tsɔɔ akɛ amɛkpɛlɛɔ nɔ akɛ Nyɔŋmɔ ko yɛ ní amɛleee lɛ. Paulo kɛ afɔleshãalatɛ nɛɛ tsu nii koni ekɛgbala amɛjwɛŋmɔ kɛya sanekpakpa ni eshiɛɔ lɛ nɔ. Etsɔɔ mli akɛ: “Mɔ ni nyɛleee lɛ ni nyɛjáa lɛ kɛ̃ lɛ, lɛ nɔŋŋ ehe sane mijajeɔ mitsɔɔ nyɛ nɛɛ.” (Bɔf. 17:23) Gbɛ ni Paulo tsɔ nɔ ekɛ amɛ yiyii lɛ yɛ nigii shi emɔ shi waa. Mɛi komɛi folɔ enaa akɛ eeshiɛ nyɔŋmɔ hee ko eetsɔɔ, shi jeee nakai ni. Eetsɔɔ amɛ Nyɔŋmɔ ni amɛleee lɛ lɛ—anɔkwa Nyɔŋmɔ lɛ.\n11 Te wɔɔfee tɛŋŋ wɔkɛ Paulo nɔkwɛmɔnɔ lɛ atsu nii yɛ wɔshiɛmɔ nitsumɔ lɛ mli? Kɛ́ wɔkɛ wɔhiɛ fɔ̃ shi lɛ, wɔbaanyɛ wɔna odaseyeli ko ni tsɔɔ akɛ mɔ ko sumɔɔ nyɔŋmɔjamɔ, ekolɛ wɔbaana nɔ ko ni ewo, loo nɔ ko yɛ etsũ mli loo eshĩa lɛ mli ni tsɔɔ jamɔ mli ni eyɔɔ. Wɔbaanyɛ wɔkɛɛ akɛ: ‘Miina akɛ osumɔɔ nyɔŋmɔjamɔ waa. Miikpa gbɛ akɛ mikɛ mɔ ko ni sumɔɔ nyɔŋmɔjamɔ tamɔ bo baagba sane.’ Kɛ́ wɔtsɔ ŋaa gbɛ nɔ wɔjie mɔ lɛ yi yɛ bɔ ni esumɔɔ akɛ ejá Nyɔŋmɔ waa eha lɛ he lɛ, no baaha wɔnyɛ wɔkɛ lɛ agba saji ni ekpɛlɛɔ nɔ kɛje wɔshiɛmɔ lɛ shishi. Kaimɔ akɛ oti ni ma wɔhiɛ lɛ jeee ni wɔdamɔ mɛi ajamɔŋ hemɔkɛyelii anɔ wɔtsɔ hiɛ wɔkojo amɛ. Wɔnyɛmimɛi héyelilɔi lɛ ateŋ mɛi babaoo yɛ ni beni amɛbatsɔmɔko anɔkwa Kristofoi lɛ, no mli lɛ amɛheɔ apasa jamɔŋ tsɔɔmɔi amɛyeɔ waa.\nBɔɔ mɔdɛŋ ni okɛ otoibolɔi lɛ agba saji ni amɛkpɛlɛɔ nɔ kɛje oshiɛmɔ lɛ shishi\nNyɔŋmɔ ‘Kɛ Wɔteŋ Mɔ Fɛɛ Mɔ Teŋ Jekɛɛɛ’ (Bɔfoi lɛ Asaji 17:24-28)\n12. Mɛɛ gbɛ nɔ Paulo tsɔ eha eshiɛmɔ wiemɔ lɛ kɔ etoibolɔi lɛ ahe?\n12 Paulo kɛ saji ni etoibolɔi lɛ kpɛlɛɔ nɔ lɛ je eshiɛmɔ lɛ shishi, shi ani ebaanyɛ eya nɔ efee nakai beni eyeɔ amɛ odase lɛ? Akɛni ele ákɛ akɛ Hela jeŋ nilee etsɔse etoibolɔi lɛ, ni amɛleee Ŋmalɛ lɛ hu hewɔ lɛ, etsɔ gbɛi srɔtoi anɔ etsake eshiɛmɔ wiemɔ lɛ mli koni ekɔ amɛhe. Klɛŋklɛŋ kwraa lɛ, etsɔɔ Biblia mli tsɔɔmɔi lɛ, shi etsɛɛɛ Ŋmalɛi lɛ ayisɛɛ tɛ̃ɛ. Nɔ ni ji enyɔ lɛ, eha etoibolɔi lɛ nu he akɛ enuɔ amɛ shishi, ni efata amɛhe, ni bei komɛi lɛ ekɛ wiemɔ ni ji “wɔ” tsuɔ nii. Nɔ ni ji etɛ lɛ, etsɛ́ saji ayisɛɛ kɛjɛ Helabii awoji amli koni ekɛtsɔɔ akɛ aŋmala nibii komɛi ni ewieɔ he lɛ yɛ amɛ diɛŋtsɛ amɛwoji amli. Agbɛnɛ lɛ, nyɛhaa wɔpɛia Paulo wiemɔ ni kanyaa mɔ waa lɛ mli wɔkwɛa. Mɛɛ anɔkwalei komɛi ni he hiaa waa eha ale yɛ Nyɔŋmɔ ni Ateenebii lɛ leee lɛ lɛ he?\n13. Mɛni Paulo wie yɛ bɔ ni fee ni je lɛ ba shihilɛ mli lɛ he, ni mɛni ji eshɛɛ sane lɛ shishinumɔ?\n13 Nyɔŋmɔ bɔ jeŋ muu lɛ fɛɛ. Paulo kɛɛ akɛ: “Nyɔŋmɔ ni fee je lɛ kɛ emli nibii fɛɛ, ni ji ŋwɛi kɛ shikpɔŋ Nuŋtsɔ lɛ, ehiii sɔlemɔtsui ni akɛ niji fee mli.” * (Bɔf. 17:24) Je lɛ baaa trukaa. Anɔkwa Nyɔŋmɔ lɛ ji mɔ ni bɔ nibii fɛɛ. (Lala 146:6) Nuŋtsɔ Maŋtsɛ ní bɔ ŋwɛi kɛ shikpɔŋ lɛ tamɔɔɔ Ateena loo wɔji krokomɛi ni amamɔ sɔlemɔtsui, gbatsui, kɛ afɔleshãalatɛi koni akɛwo amɛhiɛ nyam lɛ, ejaakɛ anyɛŋ ato lɛ yɛ sɔlemɔtsui ni akɛ niji fee lɛ amli. (1 Maŋ. 8:27) Paulo shɛɛ sane lɛ shishinumɔ yɛ faŋŋ: Anɔkwa Nyɔŋmɔ lɛ je agbo kwraa fe wɔji ní akɛ niji fee awo sɔlemɔtsui ni akɛ niji mamɔ lɛ amli.—Yes. 40:18-26.\n14. Mɛɛ gbɛ nɔ Paulo ha ana akɛ adesai ayelikɛbuamɔ he ehiaaa Nyɔŋmɔ?\n14 Adesai ayelikɛbuamɔ he ehiaaa Nyɔŋmɔ. Wɔŋjalɔi wulaa amɛwɔji kɛ atadei fɛfɛji, amɛkɛ nikeenii wuji bahaa amɛ, ni amɛhaa amɛ niyenii kɛ dãa—oookɛɛ nɔ ni nakai nibii lɛ ahe miihia wɔji lɛ! Shi ekolɛ Hela jeŋ nilelɔi lɛ ekomɛi ní fata Paulo toibolɔi lɛ ahe lɛ heɔ amɛyeɔ akɛ adesai ayelikɛbuamɔ he ehiaaa nyɔŋmɔ ko. Kɛ́ nakai ni lɛ, belɛ eyɛ faŋŋ akɛ amɛkɛ wiemɔ ni Paulo wie ákɛ “akɛ gbɔmɛi aniji jaaa” Nyɔŋmɔ “tamɔ mɔ ko ni nɔ ko fiɔ lɛ” lɛ kpãa gbee. Hɛɛ, heloonaa nɔ ko nɔ ko bɛ ni adesai baanyɛ amɛkɛha Bɔlɔ lɛ! Yɛ no najiaŋ lɛ, lɛ moŋ ekɛ nibii ni he hiaa adesai lɛ haa amɛ—“wala kɛ mumɔ kɛ nii fɛɛ,” ni hulu, nugbɔnɛmɔ, kɛ sũ ni baa nii fata he. (Bɔf. 17:25; 1 Mose 2:7) No hewɔ lɛ, adesai ayelikɛbuamɔ ko he ehiaaa Nyɔŋmɔ, ni ji mɔ ni kɛ nibii fɛɛ haa adesai lɛ.\n15. Te Paulo tsu bɔ ni Ateenebii lɛ buɔ amɛhe akɛ amɛnɔ kwɔlɔ fe mɛi ni jeee Helabii lɛ he nii eha tɛŋŋ, ni mɛɛ sane ko ni he hiaa waa wɔbaanyɛ wɔkase kɛjɛ Paulo nɔkwɛmɔnɔ lɛ mli?\n15 Nyɔŋmɔ bɔ gbɔmɔ. Ateenebii lɛ buɔ amɛhe akɛ amɛnɔ kwɔlɔ fe mɛi ni jeee Helabii lɛ. Shi kɛ́ maŋ ko nɔ bii buɔ amɛhe akɛ amɛ nɔ kwɔlɔ fe maŋ kroko nɔ bii, loo ákɛ amɛhewolonɔ su hi fe mɛi krokomɛi anɔ̃ lɛ, no kɛ Biblia mli anɔkwalei lɛ kpãaa gbee. (5 Mose 10:17) Paulo kɛ nilee kɛ ŋaa tsu sane ni ehe nitsumɔ biɔ ni akwɛ he nɔ jogbaŋŋ nɛɛ he nii. Beni Paulo kɛɛ akɛ, “lá kome [Nyɔŋmɔ] ŋɔfee gbɔmɛi adesai fɛɛ” lɛ, ekã shi faŋŋ akɛ wiemɔi nɛɛ ha etoibolɔi lɛ susu nii ahe jogbaŋŋ. (Bɔf. 17:26) No mli lɛ eewie Mose Klɛŋklɛŋ Wolo lɛ mli sane ni kɔɔ Adam, mɔ nɔ ni adesai fɛɛ tsɔ kɛba shihilɛ mli lɛ he. (1 Mose 1:26-28) Akɛni adesai fɛɛ jɛ gbɔmɔ kome mli hewɔ lɛ, maŋ ko nɔ bii ehiii fe maŋ kroko nɔ bii. Ekã shi faŋŋ akɛ Paulo toibolɔi lɛ fɛɛ nu sane nɛɛ shishi jogbaŋŋ. Wɔkaseɔ sane ko ni he hiaa waa kɛjɛɔ Paulo nɔkwɛmɔnɔ lɛ mli. Eyɛ mli akɛ esa akɛ wɔkɛ ŋaa kɛ hiɛshikamɔ atsu nii yɛ wɔshiɛmɔ nitsumɔ lɛ mli moŋ, shi esaaa akɛ wɔtsĩmɔ Biblia mli anɔkwalei lɛ anɔ akɛni wɔmiitao ni mɛi akpɛlɛ nɔ lɛ hewɔ.\n16. Mɛni ji yiŋtoo hewɔ ni Bɔlɔ lɛ bɔ adesai?\n16 Nyɔŋmɔ to eyiŋ akɛ adesai abɛŋkɛ lɛ. Kɛji jeŋ nilelɔi ni fata Paulo toibolɔi lɛ ahe lɛ kɛ bei babaoo etaa sane naa yɛ nɔ̃ hewɔ ni adesai yɔɔ shihilɛ mli lɛ he diɛŋtsɛ po lɛ, amɛnyɛɛɛ amɛtsɔɔ mli jogbaŋŋ kɔkɔɔkɔ. Shi Paulo ha yiŋtoo hewɔ ní Bɔlɔ lɛ bɔ adesai lɛ fee faŋŋ, etsɔɔ mli akɛ, “koni amɛtao Nyɔŋmɔ sɛɛgbɛ, akɛ aleenɔ kɛ́ amɛgbugbuu shi lɛ, amɛaana lɛ lo; tsɛbelɛ ekɛ wɔteŋ mɔ fɛɛ mɔ teŋ jekɛɛɛ.” (Bɔf. 17:27) Abaanyɛ ale Nyɔŋmɔ ni Ateenebii lɛ leee lɛ lɛ. Ekɛ mɛi ni sumɔɔ diɛŋtsɛ akɛ amɛle lɛ ní amɛkase ehe nii lɛ ateŋ jekɛɛɛ. (Lala 145:18) Kadimɔ akɛ Paulo kɛ wiemɔ ni ji “wɔ” tsu nii, ni tsɔɔ akɛ lɛ hu efata mɛi ni esa akɛ “amɛtao” Nyɔŋmɔ sɛɛgbɛ ní “amɛgbugbuu shi” amɛtao lɛ lɛ ahe.\n17, 18. Mɛni hewɔ esa akɛ adesai anu he akɛ amɛbɛŋkɛ Nyɔŋmɔ lɛ, ni mɛni wɔbaanyɛ wɔkase kɛjɛ gbɛ nɔ ni Paulo tsɔ eshɛ etoibolɔi lɛ atsui he lɛ mli?\n17 Esa akɛ adesai anu he akɛ amɛbɛŋkɛ Nyɔŋmɔ. Paulo tsɔɔ akɛ Nyɔŋmɔ hewɔ “wɔhiɛ kamɔ ni wɔtsiɔ wɔhe ni wɔyɔɔ.” Woloŋlelɔi komɛi kɛɔ akɛ Paulo tsɛ́ wiemɔi nɛɛ ayisɛɛ kɛjɛ Epimenides ni jɛ Kreta lɛ lala wiemɔi amli; nuu nɛɛ hi shi yɛ afi 500 D.Ŋ.B. afii lɛ amli ni “eji mɔ ko ni abuɔ lɛ waa yɛ Ateenebii lɛ ajamɔ mli nifeemɔi amli.” Paulo tsɔɔ nɔ kroko hewɔ ni esa akɛ adesai anu he akɛ amɛbɛŋkɛ Nyɔŋmɔ, ni ekɛɛ akɛ: “Nyɛ diɛŋtsɛ nyɛlalatsɛmɛi lɛ ekomɛi hu ekɛɛ akɛ: shi lɛ nɔŋŋ eshwiei ji wɔ hu.” (Bɔf. 17:28) Esa akɛ adesai anu he diɛŋtsɛ akɛ wekukpãa ni bɛŋkɛ kpaakpa kã amɛ kɛ Nyɔŋmɔ teŋ, ejaakɛ lɛ ebɔ klɛŋklɛŋ adesa, mɔ mli ni adesai fɛɛ jɛ lɛ. Bɔni afee ni Paulo ashɛ etoibolɔi lɛ atsui he lɛ, ejɛ nilee mli etsɛ́ sane yisɛɛ tɛ̃ɛ kɛjɛ Hela niŋmai ní ekã shi faŋŋ akɛ etoibolɔi lɛ buɔ waa lɛ amli. * Yɛ Paulo nɔkwɛmɔnɔ lɛ naa lɛ, wɔ hu bei komɛi lɛ wɔbaanyɛ wɔtsɛ́ saji fioo komɛi ayisɛɛ kɛjɛ woji ni wieɔ yinɔsane he, ɛnsaiklopidiai srɔtoi, loo woji krokomɛi ni akpɛlɛɔ nɔ lɛ amli. Ákɛ nɔkwɛmɔnɔ lɛ, kɛ́ wɔtsɛ́ sane ko ni sa yisɛɛ kɛjɛ wolo ko ní abuɔ waa lɛ mli lɛ, no baanyɛ aye abua mɔ ko ní jeee Odasefonyo koni eyiŋ atsɔ akɛ jamɔ gbii juji komɛi jɛ wɔŋjamɔ mli.\n18 Kɛjɛ Paulo wiemɔ lɛ shishijee aahu kɛbashi biɛ lɛ, eha ale Nyɔŋmɔ he anɔkwalei ni he hiaa waa, ni etsɔ ŋaa gbɛ nɔ eha ewiemɔi lɛ kɔ etoibolɔi lɛ ahe. Mɛni Paulo taoɔ akɛ Ateenebii ni boɔ lɛ toi lɛ afee yɛ sane ni he hiaa waa nɛɛ he? Eshashaooo shi kwraa, etee nɔ etsɔɔ amɛ nɔ ni esa akɛ amɛfee beni etsaa ewiemɔ lɛ nɔ lɛ.\n‘Gbɔmɛi Fɛɛ ní Yɔɔ He Fɛɛ He Atsake Amɛtsui’ (Bɔfoi lɛ Asaji 17:29-31)\n19, 20. (a) Mɛɛ gbɛ nɔ Paulo kɛ ŋaa tsu nii ni eha efee faŋŋ akɛ nilee bɛ mli akɛ aaajá wɔji ní akɛ niji fee? (b) Mɛni ehe bahia ni Paulo toibolɔi lɛ afee?\n19 Agbɛnɛ lɛ, Paulo efee klalo akɛ ebaawo etoibolɔi lɛ hewalɛ ní amɛfee nɔ ko. Ewie sane ni etsɛ́ yisɛɛ kɛjɛ Hela niŋmai lɛ amli lɛ he ekoŋŋ ni ekɛɛ akɛ: “Shi kɛ́ Nyɔŋmɔ shwiei ji wɔ lɛ, esaaa akɛ wɔsusuɔ akɛ Nyɔŋmɔ su lɛ tamɔ shika loo jwiɛtɛi loo tɛ ko ní gbɔmɔ kɛ eŋaa kɛ ejwɛŋmɔ fee.” (Bɔf. 17:29) Eji anɔkwale akɛ, kɛ́ Nyɔŋmɔ shwiei ji adesai lɛ, belɛ te aaafee tɛŋŋ ní Nyɔŋmɔ su aaatamɔ wɔji ní gbɔmɛi kɛ amɛniji fee lɛ? Ŋaa gbɛ ni Paulo tsɔ nɔ ekɛ amɛ yiyii lɛ feɔ lɛ faŋŋ akɛ nilee bɛ mli akɛ aaajá wɔji ní akɛ niji fee. (Lala 115:4-8; Yes. 44:9-20) Wiemɔ ni Paulo wie akɛ ‘esaaa akɛ wɔsusuɔ . . . ’ lɛ tsɔɔ akɛ Paulo dɔ elilɛi mli koni ewiemɔ lɛ akawo etoibolɔi lɛ amli la.\n20 Paulo ha amɛle nɔ ni esa akɛ amɛfee lɛ faŋŋ, ekɛɛ akɛ: “Bei ní aleee lɛ [ni ji be ni asusu akɛ Nyɔŋmɔ kpɛlɛɔ adesai ni jáa wɔŋ lɛ anɔ lɛ,] Nyɔŋmɔ eku ehiɛ efɔ̃ nɔ, shi agbɛnɛ lɛ eewo gbɔmɛi fɛɛ ní yɔɔ he fɛɛ he lɛ kita akɛ amɛtsake amɛtsui.” (Bɔf. 17:30) Ekolɛ Paulo toibolɔi lɛ ateŋ mɛi komɛi anaa kpɛ amɛhe akɛ aakɛɛ amɛ akɛ amɛtsake amɛtsui. Shi ewiemɔ ni kanyaa mɔ lɛ fee lɛ faŋŋ akɛ Nyɔŋmɔ hewɔ ni amɛyɔɔ shihilɛ mli lɛ, ni ákɛ amɛbaabu amɛhe akɔntaa amɛha Lɛ. Esa akɛ amɛtao Nyɔŋmɔ sɛɛgbɛ, amɛkase anɔkwale ni kɔɔ ehe lɛ, ní amɛha amɛshihilɛ gbɛ fɛɛ kɛ nakai anɔkwale lɛ akpã gbee. Enɛ baabi ni Ateenebii lɛ ayɔse akɛ wɔŋjamɔ ji esha, ní amɛtsi amɛhe kɛjɛ he.\n21, 22. Mɛɛ wiemɔi ni kanyaa mɔ waa Paulo kɛmu ewiemɔ lɛ naa, ni te wɔnuɔ ewiemɔi lɛ ashishi ŋmɛnɛ wɔhaa tɛŋŋ?\n21 Paulo kɛ wiemɔi ni kanyaa mɔ waa nɛɛ mu ewiemɔ lɛ naa: “[Nyɔŋmɔ] eto gbi ko, nɔ̃ nɔ ni ebaatsɔ nuu ni eto lɛ nɔ ekojo jeŋ muu lɛ fɛɛ yɛ jalɛ naa, akɛni ekɛ hemɔkɛyeli eto mɔ fɛɛ mɔ hiɛ, ejaakɛ etee lɛ shi kɛjɛ gbohii ateŋ lɛ.” (Bɔf. 17:31) Kojomɔ Gbi ko miiba—enɛ ji yiŋtoo ni yɔɔ hiɛdɔɔ hewɔ ni esa akɛ atao anɔkwa Nyɔŋmɔ lɛ sɛɛgbɛ ní ana lɛ lɛ! Paulo tsɛɛɛ Kojolɔ ní ato lɛ gbɛ́i. Yɛ no najiaŋ lɛ, Paulo wie nɔ ko ni sa kadimɔ waa yɛ Kojolɔ nɛɛ he: Ehi shi pɛŋ akɛ gbɔmɔ, agbe lɛ, ni Nyɔŋmɔ tee lɛ shi kɛjɛ gbohii ateŋ!\n22 Ŋmɛnɛ lɛ wɔnuɔ sane ni kanyaa mɔ ní Paulo kɛmu ewiemɔ lɛ naa lɛ shishi jogbaŋŋ. Wɔle akɛ Yesu Kristo ní atee lɛ shi lɛ ji Kojolɔ ni Nyɔŋmɔ eto lɛ. (Yoh. 5:22) Wɔle hu akɛ Kojomɔ Gbi lɛ baahe afii akpe, ni eebɛŋkɛ oyayaayai. (Kpoj. 20:4, 6) Wɔsheee Kojomɔ Gbi lɛ gbeyei, ejaakɛ wɔle akɛ ebaaha mɛi ni abaabu amɛ anɔkwafoi lɛ aná jɔɔmɔi babaoo ní wɔjwɛŋmɔ nyɛŋ akpele he. Naakpɛɛ nii ni fe fɛɛ, ni ji Yesu Kristo shitee lɛ, maa nɔ mi akɛ hiɛnɔkamɔ ni wɔyɔɔ akɛ wɔbaaná shihilɛ kpakpa wɔsɛɛ lɛ baaba mli lɛɛlɛŋ!\n‘Mɛi Komɛi Hé Amɛye’ (Bɔfoi lɛ Asaji 17:32-34)\n23. Te mɛi fee amɛnii yɛ Paulo wiemɔ lɛ he amɛha tɛŋŋ?\n23 Mɛi fee amɛnii yɛ gbɛi srɔtoi anɔ yɛ Paulo wiemɔ lɛ he. “Mɛi komɛi ye ehe fɛo” beni amɛnu ní ewie gbohiiashitee lɛ he lɛ. Mɛi komɛi yeee ehe fɛo, shi amɛtsakeee amɛtsui hu, amɛkɛɛ kɛkɛ akɛ: “Wɔɔsaa wɔbo bo toi ekoŋŋ yɛ enɛ hewɔ.” (Bɔf. 17:32) Shi mɛi fioo komɛi fee tsakemɔ, ni awie yɛ amɛhe akɛ: “Hii komɛi kɛ amɛhe kpɛtɛ ehe ni amɛhé amɛye; amɛteŋ mɛi komɛi ji Dionisio, Areopagonyo lɛ hu, kɛ yoo ko ni atsɛɔ lɛ Damari lɛ, kɛ mɛi krokomɛi ni fata amɛhe.” (Bɔf. 17:34) Mɛi feɔ amɛnii yɛ gbɛ ni tamɔ nakai nɔŋŋ nɔ yɛ wɔshiɛmɔ nitsumɔ lɛ he. Mɛi komɛi yeɔ wɔhe fɛo, ni mɛi komɛi hu boɔ wɔ toi shi amɛfeee tsakemɔ ko. Shi kɛlɛ, mɛi komɛi kpɛlɛɔ Maŋtsɛyeli shɛɛ sane lɛ nɔ ni amɛbatsɔmɔɔ héyelilɔi, ni enɛ haa wɔnáa miishɛɛ waa.\n24. Mɛni wɔbaanyɛ wɔkase kɛjɛ wiemɔ ni Paulo ha beni akɛ lɛ tee Areopago lɛ hiɛ lɛ mli?\n24 Kɛ́ wɔjwɛŋ wiemɔ ní Paulo ha lɛ nɔ lɛ, wɔbaakase nibii babaoo ni tsɔɔ bɔ ni wɔɔfee wɔto wɔshiɛmɔ wiemɔi lɛ anaa ní shishinumɔ aba he, ní ekɔne mɛi ayiŋ, kɛ agbɛnɛ hu bɔ ni wɔɔfee wɔha wɔshiɛmɔ wiemɔ lɛ akɔ wɔtoibolɔi lɛ ahe. Kɛfata he lɛ, wɔbaanyɛ wɔkase bɔ ni esa akɛ wɔkɛ ŋaa atsu nii, ní wɔto wɔtsui shi kɛ́ wɔmiishiɛ wɔmiiha mɛi ni apasa jamɔŋ hemɔkɛyelii eshwila amɛ lɛ. Wɔbaanyɛ wɔkase sane ni he hiaa waa nɛɛ hu: Esaaa akɛ wɔtsĩmɔɔ Biblia mli anɔkwalei lɛ anɔ kɔkɔɔkɔ ákɛ no baaha wɔtoibolɔi lɛ akpɛlɛ nɔ. Kɛ́ wɔkase bɔfo Paulo nɔkwɛmɔnɔ lɛ, wɔbaanyɛ wɔtsɔmɔ tsɔɔlɔi ni he esa jogbaŋŋ yɛ shiɛmɔ nitsumɔ lɛ mli. Kɛfata he lɛ, kɛ́ nɔkwɛlɔi ni yɔɔ asafo lɛ mli lɛ hu kase Paulo nɔkwɛmɔnɔ lɛ, amɛbaatsɔmɔ tsɔɔlɔi ni sa jogbaŋŋ fe tsutsu lɛ. Enɛ baaha wɔ fɛɛ wɔfee mɛi ni sa jogbaŋŋ ní baaye abua mɛi koni ‘amɛtao Nyɔŋmɔ sɛɛgbɛ, ni amɛaana lɛ.’—Bɔf. 17:27.\n^ kk. 4 Kwɛmɔ akrabatsa ni ji “Ateene—Blema He ko ní Shihilɛ Mli Nifeemɔi Hé Shi Waa Yɛ,” ni yɔɔ baafa 142 lɛ.\n^ kk. 5 Kwɛmɔ akrabatsa ni ji “Epikuromɛi kɛ Stoamɛi,” ni yɔɔ baafa 144 lɛ.\n^ kk. 8 Areopago lɛ yɛ Acropolis gɔŋkpɔ lɛ kooyi-anaigbɛ, ni eji maŋ onukpai akuu ni yɔɔ Ateene lɛ akpeehe. Wiemɔ ni ji “Areopago” lɛ baanyɛ atsɔɔ kuu lɛ loo gɔŋkpɔ lɛ diɛŋtsɛ. No hewɔ lɛ, woloŋlelɔi komɛi susuɔ ákɛ akɛ Paulo tee nakai gɔŋkpɔ lɛ nɔ loo he ko ni bɛŋkɛ gɔŋkpɔ nɛɛ, ni mɛi krokomɛi hu susuɔ ákɛ akɛ lɛ tee maŋ onukpai akuu lɛ hiɛ yɛ he kroko, ekolɛ yɛ jara lɛ nɔ.\n^ kk. 13 Hela wiemɔ ni atsɔɔ shishi akɛ “je lɛ” ji koʹsmos, ni Helabii lɛ kɛ wiemɔ nɛɛ tsuɔ nii kɛ́ amɛmiiwie jeŋ muu lɛ diɛŋtsɛ he. Eeenyɛ efee akɛ akɛni Paulo miitao eya nɔ ewie saji ni etoibolɔi ni ji Helabii lɛ kpɛlɛɔ nɔ yɛ eshiɛmɔ wiemɔ lɛ mli hewɔ lɛ, ekɛ Hela wiemɔ nɛɛ tsu nii yɛ nakai shishinumɔ naa.\n^ kk. 17 Paulo tsɛ́ wiemɔi lɛ ayisɛɛ kɛjɛ Aratus ní eji Stoanyo lɛ lala wiemɔ ni kɔɔ ŋulamii ahe ní atsɛɔ lɛ Phaenomena lɛ mli. Wiemɔi ni tamɔ nakai nɔŋŋ jeɔ kpo yɛ Hela niŋmai krokomɛi, tamɔ Hymn to Zeus ní Cleanthes ní eji Stoanyo lɛ ŋma lɛ amli.


Marko 3 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Marko Ŋma 3:1-35\nAtsa nuu ko ni nine kome egbo (1-6)\nMɛi babaoo ko yɛ ŋshɔ lɛ naa (7-12)\nWiemɔ fɔŋ ni awieɔ ashiɔ mumɔ krɔŋkrɔŋ lɛ (20-30)\nYesu mami kɛ enyɛmimɛi hii (31-35)\n3 Ebote kpeehe ko ekoŋŋ, ni nuu ko yɛ jɛmɛ ni enine kome egbo.+ 2 No hewɔ lɛ, amɛkwɛ lɛ gãa akɛ ebaatsa nuu lɛ yɛ Hejɔɔmɔ Gbi lɛ nɔ lo, bɔ ni afee ni amɛná sane ko amɛshi lɛ. 3 Ekɛɛ nuu ni nine egbo lɛ akɛ: “Tee shi ni obadamɔ teŋ.” 4 No sɛɛ lɛ ekɛɛ amɛ akɛ: “Ani Hejɔɔmɔ Gbi lɛ nɔ lɛ, mla ŋmɛɔ gbɛ akɛ afee nɔ kpakpa aloo afee efɔŋ, ani mla ŋmɛɔ gbɛ akɛ abaa wala* yi, aloo agbe mɔ?”+ Shi amɛwieee. 5 Ni ekwɛ amɛ kɛkpe kɛ mlifu, ni amɛtsuiŋwalɛ lɛ hewɔ lɛ, ewerɛ ho ehe waa,+ ni ekɛɛ nuu lɛ akɛ: “Kpã onine mli.” Ni ekpã mli, ni enine lɛ hi ekoŋŋ. 6 Kɛkɛ ni Farisifoi lɛ je kpo, ni amrɔ lɛ, amɛkɛ Herode sɛɛfilɔi+ lɛ yakpaŋ eyi nɔ koni amɛgbe lɛ. 7 Shi Yesu kɛ ekaselɔi lɛ shi kɛtee ŋshɔ lɛ naa, ni mɛi babaoo diɛŋtsɛ jɛ Galilea kɛ Yudea banyiɛ esɛɛ.+ 8 Mɛi babaoo po jɛ Yerusalem kɛ Idumea kɛ Yordan sɛɛ kɛ Tiro kɛ Sidon niiaŋ ba eŋɔɔ, be ni amɛnu nibii babaoo ni efeɔ lɛ. 9 Ni ekɛɛ ekaselɔi lɛ koni amɛtao lɛlɛ bibioo ko amɛma shi amɛhã lɛ koni mɛi lɛ akamia lɛ. 10 Akɛni etsa mɛi babaoo hewɔ lɛ, mɛi fɛɛ ni yeɔ helai ni naa wawai lɛ ké yuu kɛba emasɛi koni amɛbatara ehe.+ 11 Be fɛɛ be ni mumɔi ni he tseee+ lɛ po baana lɛ lɛ, amɛhoɔ amɛgbeɔ shi yɛ ehiɛ ni amɛbolɔɔ akɛ: “Bo ji Nyɔŋmɔ Bi lɛ.”+ 12 Shi bei pii lɛ, efãa amɛ kɛ hiɛdɔɔ akɛ amɛkahã mɛi le mɔ ni eji.+ 13 Ekwɔ kɛtee gɔŋ ko nɔ, ni etsɛ mɛi ni etaoɔ ehala lɛ,+ ni amɛba emasɛi.+ 14 Ni ehala mɛi 12 akɛ kuu, ni etsɛ amɛ bɔfoi, amɛji mɛi ni baafata ehe, ni ebaatsu amɛ hu koni amɛyashiɛ, 15 ni ebaahã amɛ hegbɛ ni amɛkɛfamɔ daimonioi.+ 16 Ni mɛi 12+ ni ehala amɛ akɛ kuu lɛ ji Simon, mɔ ni ewo lɛ gbɛ́i akɛ Petro hu lɛ,+ 17 kɛ Yakobo, Zebedeo binuu lɛ, kɛ Yohane, Yakobo nyɛmi nuu lɛ (ewo mɛi nɛɛ hu gbɛ́i akɛ Boanerges, ni eshishi ji “Nugbɔshiimɔ Bii”),+ 18 kɛ Andrea, kɛ Filipo, kɛ Bartolomeo, kɛ Mateo, kɛ Toma, kɛ Yakobo ni ji Alfeo binuu lɛ, kɛ Tadeo, kɛ Simon, ekãalɔ* lɛ, 19 kɛ Yuda Iskariot, mɔ ni sɛɛ mli lɛ ejie Yesu ehã lɛ. Ni ebote shĩa ko mli, 20 ni mɛi lɛ babua amɛhe naa ekoŋŋ, ni no hewɔ lɛ, amɛnyɛɛɛ nii po amɛye. 21 Shi be ni ewekumɛi lɛ nu he lɛ, amɛtee koni amɛyamɔ lɛ, ejaakɛ amɛkɛɛ akɛ: “Ejwɛŋmɔ tsuuu nii jogbaŋŋ.”+ 22 Agbɛnɛ hu, no mli lɛ, woloŋmalɔi lɛ ni kpeleke shi kɛjɛ Yerusalem amɛba lɛ miikɛɛ akɛ: “Eyɛ Beelzebul,* ni daimonioi anɔyelɔ lɛ hewalɛ ekɛfamɔɔ daimonioi lɛ.”+ 23 No hewɔ lɛ, etsɛ amɛ kɛba eŋɔɔ, ni etsɔ nɔkwɛmɔnii* anɔ ekɛ amɛ wie akɛ: “Te Satan aaafee tɛŋŋ afã Satan lɛ? 24 Kɛ́ maŋtsɛyeli ko te shi ewo lɛ diɛŋtsɛ ehe lɛ, nakai maŋtsɛyeli lɛ nyɛŋ adamɔ shi;+ 25 ni kɛ́ shĩa ko te shi ewo lɛ diɛŋtsɛ ehe lɛ, nakai shĩa lɛ nyɛŋ adamɔ shi. 26 Agbɛnɛ hu, kɛ́ Satan ete shi ewo lɛ diɛŋtsɛ ehe ni emli egbá enyɔ lɛ, enyɛŋ edamɔ shi, shi moŋ enaagbee miiba. 27 Anɔkwa, mɔ ko mɔ ko bɛ ni baanyɛ abote nuu hewalɔ ko shĩa ni eyaju enibii, ja efimɔ nuu hewalɔ lɛ dã. No dani ebaanyɛ eloo eshĩa lɛ mli nibii lɛ. 28 Lɛɛlɛŋ, miikɛɛ nyɛ akɛ, akɛ nibii fɛɛ baake gbɔmɛi abii, ekɔɔɔ he eko eshai ni amɛbaafee, kɛ wiemɔi fɔji* ni amɛbaawie. 29 Shi mɔ fɛɛ mɔ ni wieɔ wiemɔ fɔŋ* eshiɔ mumɔ krɔŋkrɔŋ lɛ, akɛ ehe eshai ekeŋ lɛ kɛbaaya naanɔ,+ shi moŋ esha fɔbuu kã enɔ kɛmiiya naanɔ.”+ 30 Ewie enɛ ejaakɛ amɛmiikɛɛ akɛ: “Eyɛ mumɔ ni he tseee.”+ 31 Ni emami kɛ enyɛmimɛi hii+ lɛ ba, ni be ni amɛdamɔ agbó lɛ naa lɛ, amɛtsu mɔ ko koni eyatsɛ lɛ.+ 32 No mli lɛ, mɛi babaoo tara shi kɛbɔle ehe, ni amɛkɛɛ lɛ akɛ: “Naa! Omami kɛ onyɛmimɛi hii lɛ yɛ agbó lɛ naa, ni amɛmiitao bo.”+ 33 Shi ehere nɔ ekɛɛ amɛ akɛ: “Namɛi ji mimami kɛ minyɛmimɛi hii?” 34 Kɛkɛ ni ekwɛ mɛi ni tara shi kɛbɔle ehe kɛkpe lɛ ni ekɛɛ akɛ: “Naa, mimami kɛ minyɛmimɛi hii lɛ nɛ!+ 35 Mɔ fɛɛ mɔ ni feɔ Nyɔŋmɔ suɔmɔnaa nii lɛ, lɛ ji minyɛmi nuu kɛ minyɛmi yoo kɛ mimami.”+\n^ Loo “Kananan.”\n^ Loo “musubɔɔ wiemɔi.”\n^ Loo “bɔɔ musu.”


Ní Aaahi Shi yɛ Gbɛ ni Saa Nyɔŋmɔ Hiɛ lɛ Nɔ | Biblia lɛ Tsɔɔ\nYITSO NYƆŊMA KƐ ENYƆ\nTe ooofee tɛŋŋ otsɔ Nyɔŋmɔ naanyo?\nMɛɛ gbɛ nɔ Satan mpoatswaa lɛ kɔɔ ohe yɛ?\nMɛɛ nifeemɔ esaaa Yehowa hiɛ?\nTe ooofee tɛŋŋ ohi shi yɛ gbɛ ni saa Nyɔŋmɔ hiɛ lɛ nɔ?\n1, 2. Tsĩi adesai komɛi ni Yehowa bu amɛ akɛ enanemɛi lɛ atã.\nMƐƐ gbɔmɔ nɛkɛ obaahala akɛ onaanyo? Ekã shi faŋŋ akɛ obaasumɔ ni okɛ mɔ ko ni susuɔ nii ahe tamɔ bo, mɔ ni kɛ bo nyáa nɔ kome he, ni ekɛ bo hiɛ jeŋba kome abɔ. Ni obaasumɔ ni okɛ mɔ ko ni yɔɔ sui kpakpai tamɔ anɔkwayeli kɛ mlihilɛ lɛ abɔ naanyo.\n2 Yɛ yinɔsane bei fɛɛ mli lɛ, Nyɔŋmɔ hala adesai komɛi akɛ enanemɛi ni esumɔɔ amɛsane waa. Ákɛ nɔkwɛmɔnɔ lɛ, Yehowa tsɛ́ Abraham akɛ eshieŋtsɛ loo enaanyo. (Yesaia 41:8; Yakobo 2:23) Nyɔŋmɔ wie David he akɛ “nuu ní miyɔɔ ehe tsui,” ejaakɛ eji mɔ ko ni Yehowa sumɔɔ esane waa. (Bɔfoi lɛ Asaji 13:22) Ni gbalɔ Daniel ji ‘mɔ ko ni Yehowa sumɔɔ esane naakpa.’—Daniel 9:23.\n3. Mɛni hewɔ Yehowa hala adesai komɛi akɛ enanemɛi lɛ?\n3 Mɛni hewɔ Yehowa hala Abraham, David, kɛ Daniel akɛ enanemɛi lɛ? Ojogbaŋŋ, ekɛɛ Abraham akɛ: “Obo migbee toi.” (1 Mose 22:18) No hewɔ lɛ, Yehowa tsiɔ ebɛŋkɛɔ mɛi ni kɛ heshibaa feɔ nibii ni etaoɔ ni amɛfee lɛ. Ekɛɛ Israelbii lɛ akɛ: “Nyɛboa migbee toi, ni matsɔ nyɛ-Nyɔŋmɔ, ni nyɛ hu nyɛaatsɔ mimaŋ.” (Yeremia 7:23) Bo hu obaanyɛ obatsɔ Yehowa naanyo, kɛji akɛ ofee toiboo oha lɛ!\nYEHOWA WAJEƆ ENANEMƐI LƐ\n4, 5. Mɛɛ gbɛ nɔ Yehowa jieɔ ehewalɛ kpo yɛ ewebii agbɛfaŋ?\n4 Susumɔ nɔ ni Nyɔŋmɔ ni akɛ lɛ aaabɔ naanyo lɛ tsɔɔ lɛ he okwɛ. Biblia lɛ kɛɔ akɛ Yehowa miitao hegbɛi ‘koni ekɛjie ehewalɛ kpo eha mɛi ni amɛtsui ehi kɛwula shi yɛ egbɛfaŋ lɛ.’ (2 Kronika 16:9) Mɛɛ gbɛ nɔ Yehowa aaatsɔ ajie ehewalɛ kpo yɛ ogbɛfaŋ? Awie gbɛ kome ni etsɔɔ nɔ efeɔ nakai lɛ he yɛ Lala 32:8, he ni wɔkaneɔ yɛ akɛ: “[Mi Yehowa] magbele ojwɛŋmɔ mli ni matsɔɔo gbɛ ni onyiɛ nɔ; mawoo ŋaa, mihiŋmɛi kã ohe.”\n5 Mɛɛ wiemɔ ni taa mɔ mli ni tsɔɔ bɔ ni Yehowa susuɔ mɔ he ehaa enɛ ji nɛkɛ! Ekɛ gbɛtsɔɔmɔ ni he hiaa baaha bo ni ebaabu ohe be mli ni okɛtsuɔ nii lɛ. Nyɔŋmɔ miisumɔ ni eye ebua bo koni onyɛ odamɔ kaai ni okɛkpeɔ lɛ anaa yɛ omanyeyeli mli. (Lala 55:23) No hewɔ lɛ, kɛ́ okɛ otsui muu fɛɛ sɔmɔ Yehowa lɛ, no lɛ bo hu obaanyɛ okɛ nɔmimaa awie taakɛ lalatsɛ lɛ wie lɛ, akɛ: “Mikɛ Yehowa toɔ mihiɛ daa: ní eyɔɔ mininejurɔ nɔ nɛɛ, mididãŋ.” (Lala 16:8; 63:8) Hɛɛ, Yehowa baanyɛ aye abua bo koni ohi shi yɛ gbɛ ni saa ehiɛ lɛ nɔ. Shi taakɛ ole lɛ, Nyɔŋmɔ henyɛlɔ ko yɛ ni baasumɔ koni etsĩ onaa yɛ enɛ feemɔ mli.\nSATAN MPOATSWAA LƐ\n6. Mɛɛ naafolɔmɔ wiemɔ Satan kɛshi adesai?\n6 Wolo nɛɛ Yitso 11 lɛ tsɔɔ bɔ ni fee ni Satan Abonsam tswa hegbɛ ni Nyɔŋmɔ yɔɔ ni ekɛyeɔ nɔ lɛ he mpoa lɛ mli. Satan folɔ Nyɔŋmɔ naa akɛ eji amalelɔ, ni etsɔɔ akɛ Yehowa yeee jalɛ sane, akɛni eŋmɛɛɛ Adam kɛ Hawa gbɛ koni amɛ diɛŋtsɛ amɛkpɛ amɛyiŋ yɛ nɔ ni ja kɛ nɔ ni ejaaa he lɛ hewɔ. Yɛ Adam kɛ Hawa eshafeemɔ lɛ sɛɛ beni amɛshwiei lɛ ayi bɔi famɔ yɛ shikpɔŋ lɛ nɔ lɛ, Satan wie eshi yiŋtoo ni yɔɔ adesai fɛɛ anifeemɔi asɛɛ lɛ. Satan folɔ adesai anaa akɛ: “Jeee suɔmɔ ni gbɔmɛi yɔɔ kɛha Nyɔŋmɔ hewɔ amɛsɔmɔɔ lɛ lɛ.” Kɛkɛ ni etswa Nyɔŋmɔ mpoa akɛ: “Ha mi hegbɛ, ni manyɛ maha mɔ fɛɛ mɔ ate shi awo bo.” Amaniɛbɔɔ ni kɔɔ Hiob he lɛ tsɔɔ akɛ nakai ji Satan susumɔ. Namɔ ji Hiob, ni yɛ mɛɛ gbɛ nɔ ehe baje Satan mpoatswaa lɛ mli?\n7, 8. (a) Mɛni ha esoro Hiob yɛ adesai ni yɔɔ ebeaŋ lɛ ahe? (b) Mɛɛ gbɛ nɔ Satan wie eshi yiŋtoo ni yɔɔ Hiob nifeemɔi lɛ asɛɛ?\n7 Hiob hi shi aaafee afii 3,600 ni eho nɛ. Eji gbɔmɔ kpakpa, ejaakɛ Yehowa wie yɛ ehe akɛ: “Mɔ ko mɔ ko bɛ ní tamɔ lɛ yɛ shikpɔŋ lɛ nɔ, eji nuu ní kpa ko bɛ ehe ni eja, esheɔ Nyɔŋmɔ gbeyei, ni esɔleɔ ehe yɛ efɔŋ he.” (Hiob 1:8) Hiob sa Nyɔŋmɔ hiɛ.\n8 Satan wie eshi yiŋtoo hewɔ ni Hiob sɔmɔɔ Nyɔŋmɔ lɛ. Abonsam kɛɛ Yehowa akɛ: “Ani jeee afabaŋ ofo owo [Hiob] ekɛ ewe kɛ nɔ fɛɛ nɔ ní eyɔɔ lɛ he kɛkpe? Ojɔɔ eninenaa nitsumɔ nɔ, ni ekooloi eshwere yɛ shikpɔŋ lɛ nɔ. Shi agbɛnɛ kpã onine mli ní ota enii ní eyɔɔ lɛ fɛɛ he; akɛ ekwaŋo yɛ ohiɛ lo!”—Hiob 1:10, 11.\n9. Te Yehowa fee enii yɛ Satan mpoatswaa lɛ he eha tɛŋŋ, ni mɛni hewɔ?\n9 No hewɔ lɛ, Satan taa sane naa akɛ Hiob sɔmɔɔ Nyɔŋmɔ yɛ nibii ni enáa kɛjɛɔ Nyɔŋmɔ dɛŋ lɛ ahewɔ. Abonsam kɛ naafolɔmɔ wiemɔi tsɔɔ mli hu akɛ kɛji aka Hiob lɛ, ebaate shi ewo Nyɔŋmɔ. Te Yehowa fee enii yɛ Satan mpoatswaa lɛ he eha tɛŋŋ? Akɛni sane lɛ kɔɔ yiŋtoo ni yɔɔ Hiob nifeemɔi asɛɛ lɛ he hewɔ lɛ, Yehowa ŋmɛ Satan gbɛ koni eka Hiob. Abaatsɔ nɛkɛ gbɛ nɔ ana yɛ faŋŋ mli kɛji akɛ Hiob sumɔɔ Nyɔŋmɔ loo esumɔɔɔ lɛ.\n10. Mɛɛ kaai ba Hiob nɔ, ni te efee enii yɛ he eha tɛŋŋ?\n10 Etsɛɛɛ ni Satan ka Hiob yɛ gbɛ̀i srɔtoi anɔ. Aju Hiob kooloi lɛ ekomɛi, ni agbe ekrokomɛi hu. Agbe etsuji lɛ ateŋ mɛi babaoo. Enɛ ha eye ohia. Hiob kɛ amanehulu kroko hu kpe beni ahum ko gbe bii nyɔŋma ni eyɔɔ lɛ. Shi kɛlɛ, yɛ nibii ni yɔɔ gbeyei ni tee nɔ nɛɛ fɛɛ mli lɛ, “Hiob efeee esha ko, ni asaŋ ekɛ sane gbonyo ko shwaaa Nyɔŋmɔ.”—Hiob 1:22.\n11. (a) Mɛɛ naafolɔmɔ ni ji enyɔ Satan kɛshi Hiob, ni te Yehowa tsu he nii eha tɛŋŋ? (b) Te Hiob fee enii yɛ hela ni haa mɔ naa nɔ̃ lɛ he eha tɛŋŋ?\n11 Satan nijiaŋ ejeee wui. Ekolɛ esusu he akɛ eyɛ mli akɛ Hiob nyɛ eŋmɛ etsui shi yɛ enibii, etsuji, kɛ ebii ni hiɛ kpãta lɛ ahe moŋ, shi ebaate shi ewo Nyɔŋmɔ kɛji hela mɔ lɛ. Yehowa ŋmɛ Satan gbɛ ni ekɛ hela ko ni yɔɔ nyaŋemɔ ni haa mɔ naa nɔ̃ tswa Hiob. Shi enɛ po haaa hemɔkɛyeli ni Hiob yɔɔ yɛ Nyɔŋmɔ mli lɛ mli agbɔjɔ. Yɛ no najiaŋ lɛ, ekɛ shiŋŋfeemɔ kɛɛ akɛ: “Mibemyeli [“minɔkwayeli,” NW] lɛ miŋmɛŋ he kɛyashi beyinɔ ní magbo.”—Hiob 27:5.\nAjɔɔ Hiob yɛ enɔkwayeli lɛ hewɔ\n12. Mɛɛ gbɛ nɔ Hiob tsɔ eha Abonsam mpoatswaa lɛ hetoo?\n12 Hiob leee akɛ Satan ji mɔ ni kɛ naagbai ni ekɛkpeɔ lɛ baa enɔ lɛ. Akɛni Hiob leee akɛ Abonsam etswa Yehowa nɔyeli lɛ he mpoa hewɔ lɛ, esusu akɛ enaagbai lɛ jɛ Nyɔŋmɔ ŋɔɔ. (Hiob 6:4; 16:11-14) Shi kɛlɛ, etee nɔ eye Yehowa anɔkwa. Anɔkwa ni Hiob tee nɔ eye lɛ ha ana akɛ wiemɔ ni Satan wie akɛ Hiob sɔmɔɔ Nyɔŋmɔ yɛ pɛsɛmkunya yiŋtoi ahewɔ lɛ ji amale!\n13. Mɛni jɛ anɔkwa ni Hiob ye Nyɔŋmɔ lɛ mli kɛba?\n13 Hiob anɔkwayeli lɛ ha Yehowa ná hetoo ni sa jogbaŋŋ eha Satan mpoatswaa ní jɛmɔ fata he lɛ. Eji anɔkwale akɛ Hiob ji Yehowa naanyo, ni Nyɔŋmɔ jɔɔ lɛ yɛ anɔkwayeli gbɛ ni ekɔ lɛ hewɔ.—Hiob 42:12-17.\nBƆ NI FEƆ NI OHE BAJEƆ SANE LƐ MLI\n14, 15. Mɛni hewɔ wɔbaanyɛ wɔkɛɛ akɛ naafolɔmɔ ni Satan kɛshi Hiob lɛ kɔɔ adesai fɛɛ ahe lɛ?\n14 Sane ni Satan tée lɛ shi yɛ anɔkwa ní aaaye Nyɔŋmɔ he lɛ kɔɔɔ Hiob pɛ he. Ekɔɔ bo hu ohe. Afee enɛ faŋŋ yɛ Abɛi 27:11, he ni Yehowa Wiemɔ lɛ kɛɔ yɛ akɛ: “Mibi, feemɔ ohe nilelɔ, ní oha mitsui anyɔ mimli, ní maná hetoo maha mɔ ni bɔɔ mi ahora lɛ.” Wiemɔi ni aŋma afii ohai abɔ yɛ Hiob gbele sɛɛ nɛɛ tsɔɔ akɛ Satan kã he eebɔ Nyɔŋmɔ ahora ni eefolɔ E-tsuji lɛ hu anaa. Yɛ anɔkwale mli lɛ kɛ́ wɔhi shi yɛ gbɛ ni saa Yehowa hiɛ lɛ nɔ lɛ, wɔyeɔ wɔbuaa kɛhaa Satan apasa naafolɔmɔi lɛ ahetoo, ni wɔtsɔɔ nɛkɛ gbɛ nɔ wɔhaa Nyɔŋmɔ tsui nyɔɔ emli. Te osusuɔ enɛ he ohaa tɛŋŋ? Ani ebafeŋ nɔ ni yɔɔ miishɛɛ akɛ oooná gbɛfaŋnɔ yɛ Abonsam amale naafolɔmɔi lɛ ahetoohamɔ mli, kɛji nakai feemɔ baabi ni ofee tsakemɔi komɛi po yɛ oshihilɛ mli?\n15 Kadimɔ akɛ Satan kɛɛ akɛ: ‘Nɔ fɛɛ nɔ ní mɔ ko yɔɔ lɛ, eŋɔhaa yɛ ewala hewɔ!’ (Hiob 2:4) Wiemɔ ni ji “mɔ ko” ni Satan kɛtsu nii lɛ haa efeɔ faŋŋ akɛ jeee Hiob pɛ naa efolɔ, shi moŋ efolɔ adesai fɛɛ hu anaa. Enɛ ji sane oti ko ni he hiaa waa. Satan ewie eshi anɔkwa ni oyeɔ Nyɔŋmɔ lɛ. Abonsam baasumɔ ni kɛ́ shihilɛi ni mli wawai te shi lɛ, ogbo Nyɔŋmɔ nɔ toi ni okpoo jalɛ gbɛ ni okɔ lɛ. Yɛ mɛɛ gbɛ nɔ Satan baabɔ mɔdɛŋ koni etsu enɛ he nii?\n16. (a) Mɛɛ gbɛ̀i Satan kɛtsuɔ nii yɛ mɔdɛŋ ni ebɔɔ koni etsi mɛi kɛjɛ Nyɔŋmɔ he lɛ mli? (b) Mɛɛ gbɛ nɔ Abonsam baanyɛ ekɛ gbɛ̀i ni tamɔ nɛkɛ atsu nii kɛte shi ewo bo?\n16 Taakɛ asusu he yɛ wolo nɛɛ Yitso 10 lɛ mli lɛ, Satan kɛ gbɛ̀i srɔtoi tsuɔ nii yɛ mɔdɛŋ ni ebɔɔ koni etsi mɛi kɛjɛ Nyɔŋmɔ he lɛ mli. Gbɛ lɛ ekome ji akɛ, etutuaa mɔ “tamɔ jata ni hũuɔ eetao mɔ ni eeemi.” (1 Petro 5:8) No hewɔ lɛ, hewalɛ ni Satan náa yɛ mɛi anɔ lɛ baanyɛ aje kpo beni onanemɛi, owekumɛi, loo mɛi krokomɛi teɔ shi amɛwoɔ bo yɛ mɔdɛŋ ni obɔɔ koni okase Biblia lɛ ni okɛ nɔ ni okaseɔ lɛ atsu nii lɛ mli. * (Yohane 15:19, 20) Gbɛ kroko lɛ ji akɛ, Satan “diɛŋtsɛ tsakeɔ ehe etsɔɔ la bɔfo.” (2 Korintobii 11:14) Abonsam baanyɛ ekɛ gbɛ̀i ni yɔɔ nigii atsu nii ni ekɛlaka bo koni okahi shi yɛ gbɛ ni saa Nyɔŋmɔ hiɛ lɛ nɔ. Ebaanyɛ ekɛ nijiaŋwujee hu atsu nii, ekolɛ ebaaha onu he akɛ onyɛŋ Nyɔŋmɔ hiɛ osa. (Abɛi 24:10) Kɛji akɛ Satan miifee enii tamɔ “jata ni hũuɔ” loo eejie ehe kpo tamɔ “la bɔfo” jio, mpoa ni etswa lɛ tsakeko: Ekɛɛ kɛ́ okɛ kaai kpe lɛ, obaakpa Nyɔŋmɔ sɔɔmɔ. Mɛɛ gbɛ nɔ oootsɔ oha mpoa ni etswa lɛ hetoo, ní oha ana akɛ oyeɔ Nyɔŋmɔ anɔkwa taakɛ Hiob fee lɛ?\nYEHOWA KITAI LƐ ATOI NÍ OOOBO\n17. Mɛni ji yiŋtoo titri hewɔ ni esa akɛ obo Yehowa kitai lɛ atoi lɛ?\n17 Obaanyɛ oha Satan mpoatswaa lɛ hetoo kɛtsɔ shi ní ooohi yɛ gbɛ ni saa Nyɔŋmɔ hiɛ lɛ nɔ. Mɛni enɛ feemɔ biɔ? Biblia lɛ haa hetoo akɛ: “Suɔmɔ Yehowa, o-Nyɔŋmɔ lɛ, kɛ otsui fɛɛ kɛ osusuma fɛɛ kɛ ohewalɛ fɛɛ!” (5 Mose 6:5) Be mli ni suɔmɔ ni oyɔɔ kɛha Nyɔŋmɔ lɛ yaa hiɛ lɛ, obaaná shwelɛ akɛ oootsu nɔ ni etaoɔ yɛ odɛŋ lɛ he nii. Bɔfo Yohane ŋma akɛ: “Enɛ ji Nyɔŋmɔ suɔmɔ lɛ, akɛ wɔye ekitai lɛ anɔ.” Kɛji akɛ osumɔɔ Yehowa kɛ otsui fɛɛ lɛ, no lɛ obaana akɛ “ekitai lɛ waaa.”—1 Yohane 5:3.\n18, 19. (a) Mɛni ji Yehowa kitai lɛ ekomɛi? ( Kwɛmɔ akrabatsa ni yɔɔ baafa 122 lɛ mli.) (b) Te wɔfeɔ tɛŋŋ wɔleɔ akɛ Nyɔŋmɔ biii babaoo tsɔ kɛjɛɛɛ wɔdɛŋ lɛ?\n18 Mɛni ji Yehowa kitai lɛ? Ekomɛi kɔɔ jeŋbai komɛi ni esa akɛ wɔkwa lɛ ahe. Ákɛ nɔkwɛmɔnɔ lɛ, kwɛmɔ akrabatsa ni yɔɔ baafa 122, ni hiɛ saneyitso akɛ “ Tsi Ohe Kɛjɛ Nibii ni Yehowa Nyɛ̃ɔ lɛ Ahe” lɛ mli. Obaana ni ato jeŋbai komɛi ni Biblia lɛ buɔ lɛ fɔ kwraa lɛ anaa yɛ jɛmɛ. Kɛji akɛ okwɛ nifeemɔi ni awie he yɛ jɛmɛ lɛ mli klɛŋklɛŋ kwraa lɛ, ekolɛ obaasusu akɛ naagba tsɔ̃ ko bɛ nifeemɔi nɛɛ ekomɛi ahe. Shi kɛ́ ojwɛŋ ŋmalɛi ni atsɛ́ yisɛɛ shi aŋmalako amɛmli wiemɔi lɛ anɔ lɛ, ekolɛ obaana akɛ nilee yɛ Yehowa mlai lɛ amli. Ekolɛ tsakemɔi ni ooofee yɛ ojeŋba mli lɛ baafee nifeemɔ ko ni wa fe fɛɛ ni okɛaakpe yɛ oshihilɛ mli. Shi kɛlɛ, ní aaahi shi yɛ gbɛ ni saa Nyɔŋmɔ hiɛ lɛ nɔ lɛ kɛ tsui ni nyɔɔ mɔ mli kɛ miishɛɛ babaoo baa. (Yesaia 48:17, 18) Ni eji nɔ ko ni obaanyɛ ofee. Te wɔfeɔ tɛŋŋ wɔleɔ enɛ?\n19 Yehowa kpaaa babaoo gbɛ kɛjɛɛɛ wɔdɛŋ fe bɔ ni wɔɔnyɛ wɔfee. (5 Mose 30:11-14) Ele wɔnyɛmɔi kɛ wɔfatɔi kwraa fe bɔ ni wɔle. (Lala 103:14) Kɛfata he lɛ, Yehowa baanyɛ awaje wɔ koni wɔfee toiboo wɔha lɛ. Bɔfo Paulo ŋma akɛ: “Anɔkwafo ji Nyɔŋmɔ, mɔ ni haŋ aka nyɛ fe bɔ ni nyɛaanyɛ, shi moŋ ekɛ kaa lɛ nɔŋŋ aaaje gbɛ aha nyɛ ní nyɛje mli hu, koni nyɛnyɛ mli nyɛmɔ.” (1 Korintobii 10:13) Yehowa baanyɛ eha bo “hewalɛ ní fá kɛteke nɔ” po bɔni afee ni onyɛ oŋmɛ otsui shi. (2 Korintobii 4:7) Beni Paulo eŋmɛ etsui shi yɛ kaai babaoo amli sɛɛ lɛ, ekɛɛ akɛ: “Minyɛɔ nii fɛɛ mifeɔ yɛ mɔ ni wajeɔ mi . . . lɛ mli.”—Filipibii 4:13.\nSUI NI SAA NYƆŊMƆ HIƐ NÍ OOONÁ\n20. Mɛɛ sui ni saa Nyɔŋmɔ hiɛ esa akɛ oná, ni mɛni hewɔ sui nɛɛ ahe hiaa lɛ?\n20 Yɛ anɔkwale mli lɛ, Yehowa hiɛ ni aaasa lɛ biɔ babaoo fe nibii ni enyɛ̃ɔ lɛ kɛkɛ ni aaahi. Esa akɛ osumɔ nibii hu ni esumɔɔ lɛ. (Romabii 12:9) Ani jeee mɛi ni kɛ bo hiɛ susumɔ kome, ní amɛkɛ bo nyáa nɔ kome he, ní amɛkɛ bo hiɛ jeŋba kome lɛ okɛbɔɔ naanyo? Nakai nɔŋŋ eji yɛ Yehowa hu gbɛfaŋ. No hewɔ lɛ ná suɔmɔ oha nibii ni Yehowa sumɔɔ lɛ. Awie nibii nɛɛ ekomɛi ahe yɛ Lala 15:1-5, he ni wɔkaneɔ mɛi ni Nyɔŋmɔ kpɛlɛ amɛnɔ akɛ enanemɛi lɛ ahe sane yɛ lɛ. Yehowa nanemɛi lɛ jieɔ nɔ ni Biblia lɛ tsɛ́ɔ lɛ akɛ “mumɔ lɛ yibii” lɛ akpo. Sui nɛɛ ji “suɔmɔ, miishɛɛ, hejɔlɛ, tsuishitoo, mlihilɛ, ejurɔfeemɔ, hemɔkɛyeli, mlijɔlɛ, hiɛshikamɔ.”—Galatabii 5:22, 23.\n21. Mɛni baaye abua bo koni oná sui ni saa Nyɔŋmɔ hiɛ?\n21 Biblia lɛ ní oookane ní okase daa lɛ baaye abua bo koni oná sui ni saa Nyɔŋmɔ hiɛ. Ni nibii ni Nyɔŋmɔ taoɔ yɛ wɔdɛŋ lɛ ahe nii ni oookase lɛ hu baaye abua bo koni oha osusumɔi kɛ Nyɔŋmɔ nɔ̃ lɛ akpã gbee. (Yesaia 30:20, 21) Babaoo ni ohaa suɔmɔ ni oyɔɔ kɛha Yehowa lɛ mli waa lɛ, babaoo ni obaashwe akɛ ooohi shi yɛ gbɛ ni saa Nyɔŋmɔ hiɛ lɛ nɔ.\n22. Mɛɛ sɛɛ obaaná kɛji akɛ ohi shi yɛ gbɛ ni saa Nyɔŋmɔ hiɛ lɛ nɔ?\n22 Ebiɔ mɔdɛŋbɔɔ bɔni afee ni anyɛ ahi shi yɛ gbɛ ni saa Yehowa hiɛ lɛ nɔ. Biblia lɛ kɛ oshihilɛ ni oootsake lɛ toɔ gbɔmɔ momo loo otsutsu sui ni ehiii lɛ ni ooojie oshwie koni owo gbɔmɔ hee loo sui heei lɛ he. (Kolosebii 3:9, 10) Shi lalatsɛ lɛ ŋma yɛ Yehowa kitai lɛ ahe akɛ: “Amɛnɔyeli lɛ, nyɔmɔwoo kpele yɛ mli.” (Lala 19:12) Bo hu obaana akɛ jɔɔmɔi babaoo yɛ shi ní ahiɔ yɛ gbɛ ni saa Nyɔŋmɔ hiɛ lɛ nɔ lɛ mli. Kɛ́ ofee nakai lɛ, obaaná hetoo oha Satan mpoatswaa lɛ, ni obaaha Yehowa tsui anyɔ emli!\nTSI OHE KƐJƐ NIBII NI YEHOWA NYƐ̃Ɔ LƐ AHE\nGbɔmɔgbee.—2 Mose 20:13; 21:22, 23.\nBɔlɛnamɔ mli jeŋba shara.—3 Mose 20:10, 13, 15, 16; Romabii 1:24, 26, 27, 32; 1 Korintobii 6:9, 10.\nMumɔi atsɛmɔ.—5 Mose 18:9-13; 1 Korintobii 10:21, 22; Galatabii 5:20, 21.\nWɔŋjamɔ.—1 Korintobii 10:14.\nDãatɔɔ.—1 Korintobii 5:11.\nJuu.—3 Mose 6:2, 4; Efesobii 4:28.\nMalemɔ.—Abɛi 6:16, 19; Kolosebii 3:9; Kpojiemɔ 22:15.\nHiɛjoomɔ.—1 Korintobii 5:11.\nYiwalɛ nifeemɔ.—Lala 11:5; Abɛi 22:24, 25; Maleaki 2:16; Galatabii 5:20, 21.\nWiemɔi ni esaaa.—3 Mose 19:16; Efesobii 5:4; Kolosebii 3:8.\nLá ni akɛtsuɔ nii yɛ gbɛ ni ejaaa nɔ.—1 Mose 9:4; Bɔfoi lɛ Asaji 15:20, 28, 29.\nNí mɔ aaakpoo akɛ eeekwɛ lɛ diɛŋtsɛ eweku.—1 Timoteo 5:8.\nHe ni akɛwoɔ tai loo je nɛŋ maŋkwramɔŋ saji amli.—Yesaia 2:4; Yohane 6:15; 17:16.\nTawa shɛremɔ loo tsofai ni akɛɛ akɛjieɔ hiɛtserɛ lɛ kɛ nitsumɔ.—Marko 15:23; 2 Korintobii 7:1.\n^ kk. 16 Enɛ etsɔɔɔ akɛ Satan diɛŋtsɛ ji mɔ ni kudɔɔ mɛi ni teɔ shi woɔ bo lɛ. Shi je nɛŋ nyɔŋmɔ lɛ ji Satan, ni jeŋ muu lɛ fɛɛ yɛ ehewalɛ shishi. (2 Korintobii 4:4; 1 Yohane 5:19) No hewɔ lɛ wɔbaanyɛ wɔkpa gbɛ akɛ mɛi babaoo naŋ he miishɛɛ ákɛ amɛaahi shi yɛ gbɛ ni saa Nyɔŋmɔ hiɛ lɛ nɔ, ni amɛteŋ mɛi komɛi po baate shi awo bo.\nObaanyɛ otsɔ Nyɔŋmɔ naanyo kɛtsɔ toiboo ni ooofee oha lɛ lɛ nɔ.—Yakobo 2:23.\nSatan wie eshi anɔkwa ni adesai fɛɛ yeɔ lɛ.—Hiob 1:8, 10, 11; 2:4; Abɛi 27:11.\nEsa akɛ wɔtsi wɔhe kɛjɛ nifeemɔi ni esaaa Nyɔŋmɔ hiɛ lɛ ahe.—1 Korintobii 6:9, 10.\nWɔbaanyɛ wɔsa Yehowa hiɛ kɛtsɔ nibii ni enyɛ̃ɔ lɛ ni wɔɔnyɛ̃ kɛ nibii ni esumɔɔ lɛ ní wɔ hu wɔɔsumɔ lɛ nɔ.—Romabii 12:9.\nBɔ Ni Obaafee Ohi Shi Koni Osa Nyɔŋmɔ Hiɛ (Fã 1)\nBɔ Ni Obaafee Ohi Shi Koni Osa Nyɔŋmɔ Hiɛ (Fã 2)\nBɔ Ni Obaafee Ohi Shi Koni Osa Nyɔŋmɔ Hiɛ (Fã 3)\nKɛmaje Mɔ Ko Kɛmaje Mɔ Ko Ní Aaahi Shi yɛ Gbɛ ni Saa Nyɔŋmɔ Hiɛ lɛ Nɔ


Oblahii Kɛ Oblayei, Ani Nyɛkɛ Mumɔŋ Otii Emamɔ Nyɛhiɛ? | Nikasemɔ\n“Okɛ nɔ fɛɛ nɔ ni ofeɔ lɛ awo Yehowa dɛŋ, ni ogbɛjianɔtoi baaye omanye.”—ABƐI 16:3.\nLALAI: 135, 144\nOBLAHII KƐ OBLAYEI, TE NYƐBAAHÃ HETOO NYƐHÃ TƐŊŊ?\nMɛni hewɔ ehi akɛ nyɛbaabo ŋaa ni awo yɛ Abɛi 16:3 lɛ toi?\nMɛɛ otii nyɛbaanyɛ nyɛkɛmamɔ nyɛhiɛ?\nMɛni baaye abua nyɛ ni nyɛjwɛŋmɔ ahi otii ni nyɛkɛmamɔ nyɛhiɛ lɛ anɔ?\n1-3. (a) Mɛɛ shihilɛ mli oblahii kɛ oblayei fɛɛ yɔɔ, ni mɛni he wɔbaanyɛ wɔkɛto? (Kwɛmɔ mfoniri ni yɔɔ nikasemɔ lɛ shishijee lɛ.) (b) Mɛni baaye abua Kristofoi oblahii kɛ oblayei ni amɛkpɛ yiŋ kpakpai yɛ shihilɛ mli?\nŊƆƆ lɛ akɛ oyaakwɔ tsɔne kɛya maŋ ko ni jekɛ waa lɛ nɔ kɛhã nifeemɔ ko ni he hiaa waa. Be ni oshɛ steshɛŋ lɛ, mɛi bua jɛmɛ, ni ona tsɔji pii mamɔ shi. Shi yɛ bɔ ni jɛmɛ efee hoo lɛ fɛɛ sɛɛ lɛ, onyɛ ona tsɔne ni miiya he ni oyaa lɛ ni okwɔ. Mɛni hewɔ? Ejaakɛ ole he tuuntu ni oyaa, ni ole akɛ kɛ́ okwɔ nakai tsɔne lɛ, ekɛ bo baaya jɛmɛ. Okwɔɔɔ tsɔji krokomɛi ni mamɔ shi lɛ, ejaakɛ ole akɛ amɛyaaa he ni oyaa lɛ.\n2 Oblahii kɛ oblayei, yɛ gbɛ ko nɔ lɛ, nyɛtamɔ mɛi ni yaakwɔ tsɔne kɛfã gbɛ kakadaŋŋ ko. Shi nyɛnɔ lɛ, eji wala shihilɛ mli gbɛfãa. Bɔ ni steshɛŋ lɛ efee hoo ni tsɔji pii mamɔ jɛmɛ lɛ, nakai nɔŋŋ nibii pii yɛ ni nyɛbaanyɛ nyɛhala akɛ nyɛbaafee yɛ nyɛshihilɛ mli. Shi kɛ́ nyɛle nɔ tuuntu ni nyɛmiisumɔ ni nyɛkɛ nyɛwala atsu lɛ, no lɛ, ewaaa akɛ nyɛbaakpɛ yiŋ kpakpai. Mɛni esa akɛ nyɛkɛ nyɛwala atsu?\n3 Nikasemɔ nɛɛ baahã sanebimɔ nɛɛ hetoo, ni ebaawo nyɛ hewalɛ ni nyɛhã Yehowa suɔmɔnaa nii ni nyɛbaafee lɛ he ahia nyɛ fe nibii krokomɛi fɛɛ yɛ shihilɛ mli. Nɔ ni enɛ tsɔɔ ji akɛ, nyɛbaabo Yehowa ŋaawoo toi ni nyɛkɛtsu nii be mli ni nyɛkpɛɔ nyɛyiŋ yɛ skul ni nyɛbaaya, nitsumɔ ni nyɛbaatsu, gbalashihilɛ, biiafɔmɔ, kɛ saji krokomɛi ni tamɔ nakai lɛ ahe. Etsɔɔ hu akɛ, esa akɛ nyɛkɛ mumɔŋ otii, ni ji otii ni baahã naanyobɔɔ ni yɔɔ nyɛ kɛ Yehowa teŋ lɛ mli awa lɛ amamɔ nyɛhiɛ. Kɛ́ nyɛfee nakai lɛ, Yehowa baajɔɔ nyɛ, ni ebaaye ebua nyɛ ni nyɛná shihilɛ kpakpa.—Kanemɔ Abɛi 16:3.\nMƐNI HEWƆ ESA AKƐ NYƐKƐ MUMƆŊ OTII AMAMƆ NYƐHIƐ?\n4 Oblahii kɛ oblayei, ehi waa akɛ nyɛkɛ mumɔŋ otii baamamɔ nyɛhiɛ. Mɛni hewɔ? Wɔbaasusu yiŋtoi etɛ komɛi ahe. Klɛŋklɛŋ nɔ lɛ kɛ nɔ ni ji enyɔ lɛ baahã nyɛna akɛ, kɛ́ nyɛkɛ mumɔŋ otii mamɔ nyɛhiɛ lɛ, no baahã naanyobɔɔ ni yɔɔ nyɛ kɛ Yehowa teŋ lɛ mli awa waa. Nɔ ni ji etɛ lɛ baahã nyɛna nɔ hewɔ ni amrɔ nɛɛ ji be ni esa akɛ nyɛkɛ otii nɛɛ amamɔ nyɛhiɛ.\n5. Mɛni ji yiŋtoo ni he hiaa fe fɛɛ hewɔ ni esa akɛ okɛ mumɔŋ otii amamɔ ohiɛ?\n5 Kɛ́ nyɛkɛ mumɔŋ otii mamɔ nyɛhiɛ lɛ, eji gbɛ kome ni nyɛtsɔɔ nɔ nyɛdaa Yehowa shi yɛ esuɔmɔ kɛ nibii ni efee ehã nyɛ lɛ ahewɔ. Ni enɛ ji yiŋtoo ni he hiaa fe fɛɛ hewɔ ni esa akɛ nyɛkɛ mumɔŋ otii amamɔ nyɛhiɛ. Mɛi ni ŋma Lala wolo lɛ ateŋ mɔ kome wie akɛ: “Ehi akɛ abaada Yehowa shi . . . Ejaakɛ bo, Yehowa, ohã miná miishɛɛ yɛ onifeemɔi lɛ ahewɔ; miláa nyamɔ lala yɛ oninenaa nitsumɔi lɛ ahewɔ.” (Lala 92:1, 4) Susumɔ nibii abɔ ni Yehowa efee ehã bo lɛ ahe okwɛ: ehã bo wala, etsɔɔ bo anɔkwale lɛ, ehã bo Biblia lɛ, etsɛ bo kɛba esafo lɛ mli, ni ehã oná hiɛnɔkamɔ akɛ, wɔsɛɛ lɛ, obaahi shi kɛya naanɔ yɛ Paradeiso. Kɛ́ okɛ mumɔŋ otii mamɔ ohiɛ lɛ, no tsɔɔ akɛ ohiɛ sɔɔ nibii nɛɛ fɛɛ ni Yehowa efee ehã bo lɛ, ni no baahã naanyobɔɔ ni yɔɔ okɛ lɛ teŋ lɛ mli awa.\n6. (a) Kɛ́ okɛ mumɔŋ otii mamɔ ohiɛ lɛ, te ebaasa naanyobɔɔ ni yɔɔ okɛ Yehowa teŋ lɛ he ehã tɛŋŋ? (b) Akɛ oblanyo loo oblayoo lɛ, mɛɛ otii obaanyɛ okɛmamɔ ohiɛ?\n6 Yiŋtoo ni ji enyɔ lɛ ji akɛ, kɛ́ okɛ mumɔŋ otii mamɔ ohiɛ ni obɔi amɛhe nitsumɔ lɛ, no yeɔ ebua bo ni otsuɔ nitsumɔi kpakpai ohãa Yehowa, ni enɛ hãa naanyobɔɔ ni yɔɔ okɛ lɛ teŋ lɛ mli waa waa. Bɔfo Paulo wo shi akɛ: “Nyɔŋmɔ jeee mɔ ni ejaaa ni ehiɛ baakpa nyɛnitsumɔ lɛ kɛ suɔmɔ ni nyɛjie lɛ kpo yɛ egbɛ́i lɛ hewɔ lɛ nɔ.” (Heb. 6:10) Esaaa akɛ onuɔ he kɔkɔɔkɔ akɛ, esa akɛ omɛ ni oda fioo dani okɛ mumɔŋ otii amamɔ ohiɛ. Christine eye afii nyɔŋma pɛ be ni ekpɛ eyiŋ akɛ ebaafɔ nyɛmimɛi anɔkwafoi awala shihilɛ he saji kanemɔ. Be ni Toby ye afii 12 lɛ, ekɛma ehiɛ akɛ ebaakane Biblia muu lɛ fɛɛ egbe naa dani abaptisi lɛ. Be ni abaptisi Maxim kɛ enyɛmi yoo Noemi lɛ, no mli lɛ Maxim eye afii 11, ni Noemi eye afii 10. Amɛyi enyɔ lɛ fɛɛ kɛma amɛhiɛ akɛ amɛbaasumɔ ni amɛyasɔmɔ yɛ Betel. Bɔ ni afee ni nɔ ko akagbala amɛjwɛŋmɔ kɛje oti nɛɛ nɔ lɛ, amɛkɛ Betel sɔɔmɔ gbɛbimɔ wolo kpɛtɛ gbogbo lɛ he yɛ amɛshĩa lɛ mli. Mɛɛ otii bo hu obaasumɔ ni okɛmamɔ ohiɛ ni obɔi amɛhe nitsumɔ?—Kanemɔ Filipibii 1:10, 11.\n7, 8. (a) Kɛ́ wɔkɛ otii mamɔ wɔhiɛ lɛ, mɛɛ gbɛ nɔ ehãa efeɔ mlɛo kɛhãa wɔ akɛ wɔbaakpɛ wɔyiŋ yɛ saji ahe? (b) Be ni nyɛmi yoo ko gbe sɛkɛndre skul naa lɛ, mɛni hewɔ ehala akɛ eyaŋ yunivɛsiti?\n7 Ani ole yiŋtoo ni ji etɛ hewɔ ni ehi akɛ okɛ mumɔŋ otii baamamɔ ohiɛ bianɛ? Be ni odaa lɛ, ehe baahia ni okpɛ oyiŋ yɛ saji komɛi tamɔ skul ni obaaya, nitsumɔ ni obaasumɔ ni otsu, kɛ saji krokomɛi ni tamɔ nakai lɛ ahe. Kɛ́ okɛ otii emamɔ ohiɛ lɛ, ewaaa akɛ oookpɛ yiŋ kpakpai yɛ saji nɛɛ ahe. Etamɔ ni oofã gbɛ ni oyashɛ gbɛnta. Kɛ́ ole he ni oyaa lɛ, ewaaa akɛ obaana he ni esa akɛ otsɔ. Abɛi 21:5 lɛ kɛɔ akɛ: “Mɔdɛŋbɔlɔ gbɛjianɔtoi baaye omanye kɛ̃.” Kɛ́ oto gbɛjianɔ mra, kɛtsɔ otii ni okɛaamamɔ ohiɛ lɛ nɔ lɛ, obaaye omanye mra. Nyɛmi yoo ko ni atsɛɔ lɛ Damaris lɛ ná enɛ mli niiashikpamɔ be ni egbe sɛkɛndre skul naa ni ehe bahia ni ekpɛ eyiŋ yɛ sane ko ni he hiaa waa lɛ he lɛ.\n8 Damaris bɔ mɔdɛŋ waa yɛ sɛkɛndre skul. Enɛ hewɔ lɛ, ená hegbɛ ni ebaaya yunivɛsiti koni ebatsɔ lɔyafonyo, ni kulɛ, abaahã eya ni ewooo he nyɔmɔ po! Shi ekpoo hegbɛ nɛɛ. Mɛni hewɔ? Ewie akɛ: “Migbekɛbiiashi tɔ̃ɔ ni mikpɛ miyiŋ akɛ matsu gbɛgbamɔ nitsumɔ lɛ. Ni dani manyɛ mafee nakai lɛ, belɛ esa akɛ matsu nitsumɔ ko ni heŋ mibe pii. Eji mihala akɛ maya yunivɛsiti ni mibatsɔ lɔyafonyo kulɛ, maná shika waa, shi ebaawa waa akɛ maná nitsumɔ ni heŋ mibe pii.” Damaris ná nitsumɔ ko ni heŋ ebe pii, ni ekɛ afii 20 esɔmɔ akɛ gbɛgbalɔ. Ani oti kpakpa ekɛma ehiɛ lɛ? Ni ani oti nɛɛ ye ebua lɛ ni ekpɛ yiŋ ni ja yɛ eblayeiaŋ? Naa nɔ ni lɛ diɛŋtsɛ ewie: “He ni mitsuɔ nii yɛ lɛ, mikɛ lɔyafoi sharaa waa. Eji mitsɔ lɔyafonyo kulɛ, nitsumɔ ni amɛtsuɔ lɛ eko mi hu matsu. Shi lɔyafoi nɛɛ ateŋ mɛi babaoo kɛɛ amɛnitsumɔ lɛ hãaa amɛtsui anyɔ amɛmli. Yiŋ ni mikpɛ akɛ matsu gbɛgbamɔ nitsumɔ lɛ eye ebua mi ni miye mihe kɛjɛ naagbai ni lɔyafoi nɛɛ kɛkpeɔ lɛ ahe, ni agbɛnɛ hu, ehã minyɛ mikɛ afii pii esɔmɔ Yehowa kɛ miishɛɛ.”\n9. Mɛni hewɔ Kristofoi oblahii kɛ oblayei sa yijiemɔ waa lɛ?\n9 Nyɛmimɛi oblahii kɛ oblayei akpei abɔ ni yɔɔ jeŋ fɛɛ lɛ kɛ amɛhiɛ efɔ̃ Yehowa nɔ kwraa ni amɛkɛ mumɔŋ otii emamɔ amɛhiɛ. Oblahii kɛ oblayei nɛɛ sa yijiemɔ waa, aloo jeee nakai? Yiŋ nɛɛ ni amɛkpɛ lɛ hewɔ lɛ, amɛyɛ miishɛɛ yɛ shihilɛ mli, ni yɛ nakai beiaŋ nɔŋŋ lɛ, amɛkase bɔ ni akɛ Yehowa gbɛtsɔɔmɔi tsuɔ nii yɛ skulyaa, heloonaa nitsumɔ, weku shihilɛ, kɛ nibii krokomɛi fɛɛ amli. Solomon ŋma akɛ: “Okɛ ohiɛ afɔ̃ Yehowa nɔ kɛ otsui fɛɛ . . . Jwɛŋmɔ ehe yɛ ogbɛi fɛɛ amli, ni ebaahã ogbɛi aja.” (Abɛi 3:5, 6) Oblahii kɛ oblayei Kristofoi, Yehowa sumɔɔ nyɛ waa, ni nyɛsane kã etsui nɔ! No hewɔ lɛ, ebaabu nyɛhe, ebaatsɔɔ nyɛ gbɛ, ni ebaajɔɔ nyɛ.\nSAAMƆ OHE JOGBAŊŊ KONI ONYƐ OGBA MƐI KROKOMƐI YEHOWA HE SANE\n10. (a) Mɛni hewɔ esa akɛ shiɛmɔ nitsumɔ lɛ afee nibii ni wɔbuɔ akɛ amɛhe hiaa waa lɛ ateŋ ekome? (b) Mɛni baaye abua bo ni onyɛ oshiɛ jogbaŋŋ?\n10 Kɛ́ ohã Yehowa suɔmɔnaa nii ni obaafee lɛ he hia bo fe nibii krokomɛi fɛɛ lɛ, obaasumɔ ni ogba mɛi krokomɛi ehe sane. Yesu Kristo wie akɛ “abaashiɛ sane kpakpa lɛ yɛ jeŋmaji fɛɛ amli klɛŋklɛŋ.” (Mar. 13:10) Shiɛmɔ nitsumɔ lɛ he miihia waa ni be ni esa akɛ akɛtsu lɛ faaa kwraa. No hewɔ lɛ, esa akɛ efee nibii ni wɔbuɔ akɛ amɛhe hiaa waa lɛ ateŋ ekome. Ani obaanyɛ okɛfee oti akɛ obaaya shiɛmɔ waa fe bɔ ni oyaa amrɔ nɛɛ? Ani obaanyɛ osɔmɔ akɛ gbɛgbalɔ? Kɛ́ onyaaa shiɛmɔ nitsumɔ lɛ he tsɔ lɛ, mɛni obaanyɛ ofee? Mɛni baaye abua bo ni onyɛ oshiɛ jogbaŋŋ? Naa nibii enyɔ ni baaye abua bo: (1) Saamɔ ohe jogbaŋŋ, (2) yaa nɔ ogba mɛi krokomɛi Yehowa he sane. Kɛ́ ofee nibii nɛɛ, obaanya shiɛmɔ nitsumɔ lɛ he waa ni onaa baakpɛ ohe po.\nMɛni ofeɔ kɛsaa ohe koni onyɛ ogba mɛi krokomɛi Yehowa he sane? (Kwɛmɔ kuku 11, 12)\n11, 12. (a) Mɛni obaanyɛ ofee kɛsaa ohe koni onyɛ ogba mɛi krokomɛi Yehowa he sane? (b) Mɛni ba ni nyɛmi nuu ko nyɛ eye eskulbii lɛ odase?\n11 Klɛŋklɛŋ lɛ, obaanyɛ otao sanebimɔi komɛi ni oskulbii lɛ fɔɔ bimɔ lɛ ahetoo. Ŋɔɔ lɛ akɛ sanebimɔi nɛɛ ekome ji, “Kɛ́ okwɛ lɛ, ani Nyɔŋmɔ susuɔ wɔnɔnai lɛ ahe?” Saji yɛ wɔwɛbsaiti lɛ, ni ji jw.org lɛ nɔ ni baanyɛ aye abua bo ni onyɛ ohã sanebimɔ nɛɛ hetoo. Kɛ́ otee BIBLIA TSƆƆMƆI > OBLAHII KƐ OBLAYEI > NIFEEMƆI NI AKƐKASEƆ NII JOGBAŊŊ > MƐNI JI ANƆKWALE NI KƆƆ NYƆŊMƆ HE LƐ? (FÃ 1) lɛ, obaana nifeemɔ wolo ko ni yitso ji, “Ani Nyɔŋmɔ Susuɔ Wɔnɔnai Lɛ Ahe?” Nifeemɔ wolo nɛɛ baaye abua bo ni ole bɔ ni obaafee ohã sanebimɔ nɛɛ hetoo. Ŋmalɛi etɛ yɛ nifeemɔ wolo lɛ nɔ ni obaanyɛ okɛtsu nii. Nomɛi ji, Yakobo 1:13, 1 Mose 6:5, 6, kɛ 1 Yohane 4:8. Nifeemɔ woji krokomɛi yɛ saiti lɛ nɔ ni baanyɛ aye abua bo ni ohã sanebimɔi pii ahetoo.—Kanemɔ 1 Petro 3:15.\n12 Hã oskulbii lɛ ale akɛ amɛ diɛŋtsɛ amɛbaanyɛ amɛya jw.org lɛ nɔ ni amɛyatao sanebimɔi nɛɛ ahetoo. Nakai nyɛmi nuu ko ni atsɛɔ lɛ Luca lɛ fee. Be ko lɛ, aatsɔɔ amɛ jamɔi srɔtoi ni yɔɔ lɛ ahe nii. Shi Luca yɔse akɛ saji ni awie yɛ Yehowa Odasefoi ahe yɛ wolo ni amɛkaseɔ yɛ skul lɛ mli lɛ ekomɛi ejaaa. Luca she gbeyei fioo, shi ebi amɛtsɔɔlɔ lɛ kɛji ebaasumɔ ni etsɔɔ amɛ nɔ hewɔ ni saji ni awie yɛ wolo lɛ mli lɛ ekomɛi ejaaa. Tsɔɔlɔ lɛ ŋmɛ Luca gbɛ ni egbala nibii amli ehã eklasbii lɛ fɛɛ, ni kɛfata he lɛ, etsɔɔ amɛ wɔwɛbsaiti lɛ. Tsɔɔlɔ lɛ kɛɛ klasbii lɛ akɛ kɛ́ amɛtee shĩa lɛ, mɔ fɛɛ mɔ ayakwɛ vidio ni yitso ji, Yii Yiwalɔ lɛ ni Omaaa lɛ Atswɛrɛ lɛ. Luca mii shɛ ehe waa akɛ enyɛ eye eskulbii lɛ odase jogbaŋŋ.\n13. Kɛ́ wɔkɛ naagbai kpe lɛ, mɛni hewɔ esaaa akɛ wɔnijiaŋ jeɔ wui?\n13 Be komɛi lɛ, okɛ naagbai baakpe. Shi kaahã naagbai nɛɛ je onijiaŋ wui; yaa nɔ otiu otii ni okɛmamɔ ohiɛ lɛ asɛɛ. (2 Tim. 4:2) Nakai nyɛmi yoo ko ni atsɛɔ lɛ Katharina lɛ fee. Be ni eye afii 17 lɛ, ekɛma ehiɛ akɛ ebaashiɛ ehã mɛi fɛɛ ni yɔɔ he ni etsuɔ nii yɛ lɛ. Nitsulɔi lɛ ateŋ mɔ kome jɛ lɛ shii abɔ, shi Katharina hãaa no aje enijiaŋ wui. Etee nɔ eba ejeŋ jogbaŋŋ, ni esubaŋ kpakpa lɛ fee nitsulɔi lɛ ateŋ mɔ kome ni atsɛɔ lɛ Hans lɛ fɛo waa. Hans bɔi asafo lɛ woji lɛ kanemɔ, ehã akɛ lɛ kase Biblia lɛ, ni sɛɛ mli lɛ, abaptisi lɛ. Katharina leee kwraa akɛ Hans etee ehiɛ nɛkɛ, ejaakɛ Katharina fã kɛshi akutso lɛ mli. No hewɔ lɛ, afii 13 sɛɛ lɛ, be ko lɛ ekɛ eweku lɛ tee asafoŋ kpee ni ena akɛ gbɔ ni eba ni eeba ebahã wiemɔ lɛ ji Hans. Katharina naa kpɛ ehe waa! Kwɛ bɔ ni emii baashɛ ehe akɛ etee nɔ etiu oti ni ekɛma ehiɛ akɛ ebaashiɛ ehã mɛi ni ekɛtsuɔ nii lɛ sɛɛ, ni ehãaa naagbai ni ekɛkpe lɛ aje enijiaŋ wui!\nKAAHÃ NƆ KO KWRAA GBALA OJWƐŊMƆ KƐJE OTII NI OKƐMAMƆ OHIƐ LƐ ANƆ\n14, 15. (a) Oblahii kɛ oblayei, kɛ́ nyɛtipɛŋfoi lɛ nyɛ nyɛnɔ koni nyɛfee nibii ni esaaa lɛ, mɛni esa akɛ nyɛfee? (b) Mɛni baaye abua nyɛ ni nyɛnyɛ nyɛfi shi shiŋŋ?\n14 Oblahii kɛ oblayei, ekã shi faŋŋ akɛ nikasemɔ nɛɛ ewo nyɛ hewalɛ ni nyɛhã Yehowa suɔmɔnaa nii ni nyɛbaafee lɛ he ahia nyɛ fe nɔ fɛɛ nɔ, ni nyɛkɛ mumɔŋ otii amamɔ nyɛhiɛ. Shi nyɛtipɛŋfoi pii sumɔɔ ni amɛye wala moŋ, ni ekolɛ amɛbaakɛɛ nyɛ akɛ nakai esa akɛ nyɛ hu nyɛfee. Kɛ́ eba lɛ nakai lɛ, ehe baahia ni nyɛhã amɛle akɛ, mumɔŋ otii ni nyɛkɛmamɔ nyɛhiɛ lɛ ahe miihia nyɛ waa, ni nyɛtswa nyɛfai shi akɛ nyɛbaashɛ otii nɛɛ ahe. Nyɛkahãa tipɛŋfoi anɔnyɛɛ gbalaa nyɛjwɛŋmɔ kɛjea otii ni nyɛkɛmamɔ nyɛhiɛ lɛ anɔ. Kɛ́ nyɛhã nyɛtipɛŋfoi lɛ gbala nyɛjwɛŋmɔ lɛ, ebaafee tamɔ nɔ ni nyɛna tsɔne ko ni mɛi miiye wala yɛ mli ni nyɛyakwɔ, tsɛbelɛ, jeee he ni nyɛyaa lɛ eyaa.\n15 Mɛni baaye abua bo ni onyɛ ofi shi shiŋŋ kɛ́ otipɛŋfoi lɛ nyɛ onɔ koni ofee nɔ ni amɛsumɔɔ? Kadimɔ shihilɛi amli ni ebaawa ehã bo akɛ obaadamɔ amɛnɔnyɛi lɛ anaa, ni otsi ohe kɛje shihilɛi nɛɛ ahe. (Abɛi 22:3) Susumɔ amanei ni obaana kɛji oyafata amɛhe kɛfee nibii gbohii lɛ ahe. (Gal. 6:7) Agbɛnɛ hu, kpɛlɛmɔ nɔ akɛ ŋaawoo he miihia bo. Bo ofɔlɔi kɛ nyɛmimɛi hii kɛ yei ni edara yɛ mumɔŋ ni yɔɔ osafo lɛ mli lɛ toi, ni no baatsɔɔ akɛ obaa ohe shi.—Kanemɔ 1 Petro 5:5, 6.\n16. Gbaa niiashikpamɔ ko ni hãa wɔnaa akɛ ehi akɛ wɔbaaba wɔhe shi.\n16 Nyɛmi nuu oblanyo ko ni atsɛɔ lɛ Christoph lɛ ba ehe shi ni ebo ŋaa kpakpa ni awo lɛ lɛ toi. Be ni abaptisi lɛ lɛ sɛɛ etsɛɛɛ lɛ, ebɔi jim (gym) ko yaa kpitiokpitio. Oblahii krokomɛi ni baa jim lɛ kɛɛ lɛ akɛ amɛbaasumɔ ni ebafata amɛkpɔiaŋgbɔlemɔ kuu lɛ he. Christoph kɛ asafoŋ onukpa ko susu sane lɛ he, ni asafoŋ onukpa lɛ kɛɛ lɛ akɛ esusu oshãrai ni ebaanyɛ ekɛkpe kɛ́ ekɛ ehe yadɔmɔ kuu nɛɛ he lɛ ahe. Ewie akɛ oshãrai lɛ eko ji akɛ je lɛ akaŋshii mumɔ lɛ baanyɛ aná enɔ hewalɛ. Fɛɛ sɛɛ lɛ, Christoph yafata kuu lɛ he. Shi be ko sɛɛ lɛ, eyɔse akɛ shwɛmɔ ni kuu lɛ ni ekɛ ehe eyadɔmɔ lɛ shwɛɔ lɛ yɛ gidigidi waa ni mɛi ni shwɛɔ shwɛmɔ lɛ ateŋ mɛi pii pilaa waa. Shi kome ekoŋŋ lɛ, Christoph kɛ asafoŋ onukpai komɛi gba sane, ni amɛ fɛɛ amɛjɛ Ŋmalɛ lɛ mli amɛwo lɛ ŋaa. Ewie akɛ: “Yehowa tsu ŋaawolɔi kpakpai kɛba miŋɔɔ, ni eyɛ mli lɛ akɛ ehe be moŋ, shi mibo egbee toi.” Ani obaa ohe shi ni oboɔ ŋaawoo kpakpa toi?\n17, 18. (a) Mɛni Yehowa miisumɔ ni oblahii kɛ oblayei ni yɔɔ ŋmɛnɛ lɛ aná? (b) Mɛni hãa mɛi komɛi shwaa amɛhe kɛ́ amɛtsɔmɔ onukpai? Mɛni baaye abua bo ni okashwa ohe wɔsɛɛ? Gbaa niiashikpamɔ ko ni tsɔɔ nakai.\n17 Biblia lɛ kɛɔ akɛ: “Oblanyo, omii ashɛ ohe yɛ oblahiiaŋ, ni ohã otsui anya yɛ oblahiiaŋ gbii lɛ amli.” (Jaj. 11:9; shn.) Oblahii kɛ oblayei, Yehowa miisumɔ ni nyɛmii ashɛ nyɛhe. Nikasemɔ nɛɛ ehã nyɛle akɛ, nɔ kome ni baahã nyɛná miishɛɛ ji, ni nyɛkɛ mumɔŋ otii baamamɔ nyɛhiɛ ni nyɛbɔ mɔdɛŋ akɛ nyɛbaashɛ amɛhe, ni agbɛnɛ hu, nyɛbo Yehowa ŋaawoo toi yɛ nɔ fɛɛ nɔ ni nyɛfeɔ lɛ mli. Kɛ́ nyɛje mra nyɛfee nibii nɛɛ, etsɛŋ ni nyɛbaana akɛ Yehowa miitsɔɔ nyɛ gbɛ, eebu nyɛhe, ni eejɔɔ nyɛ. Nyɛsusua ŋaa kpakpa ni ewoɔ nyɛ yɛ e-Wiemɔ lɛ mli lɛ he, ni nyɛkɛ gbɛtsɔɔmɔ ni nyiɛ sɛɛ nɛɛ atsu nii, akɛ: “Kaimɔ o-Bɔlɔ Kpele lɛ yɛ oblahiiaŋ [“loo, oblayeiaŋ,” shn.] gbii lɛ amli.”—Jaj. 12:1.\n18 Etsɛɛɛ ni gbɔmɔ daa ebatsɔɔ onukpa. Ŋmɛnɛ lɛ, onukpai pii ni kɛ otii ni esaaa mamɔ amɛhiɛ loo amɛkɛ oti ko kwraa emaaa amɛhiɛ lɛ eshwa amɛhe akɛ amɛfee nakai. Kɛ́ nyɛkɛ mumɔŋ otii mamɔ nyɛhiɛ ni nyɛhãaa nɔ ko nɔ ko agbala nyɛjwɛŋmɔ kɛje otii nɛɛ anɔ lɛ, nyɛshwaŋ nyɛhe kɔkɔɔkɔ. Moŋ lɛ, nyɛtsui baanyɔ nyɛmli nyɛwala beiaŋ fɛɛ. Nyɛmi yoo ko ni atsɛɔ lɛ Mirjana ená enɛ mli niiashikpamɔ. Be ni eji oblayoo lɛ, kulɛ aatao eyashi akaŋ yɛ majimaji ateŋ akaŋshii ko (Winter Olympic Games) ni ehe gbɛ́i waa lɛ mli, ejaakɛ ebɔɔ mɔdɛŋ waa. Shi ekpoo hegbɛ nɛɛ, ni yɛ no najiaŋ lɛ, ekɛ ehe wo be fɛɛ sɔɔmɔ lɛ mli. Afii 30 kɛ sɛɛ nɛ ni Mirjana kpɛ yiŋ nɛɛ, ni ekɛ ewu kã he amɛmiisɔmɔ akɛ be fɛɛ sɔɔlɔi. Nɔ ni ewie ji akɛ: “Gbɛ́ihemɔ, hiɛnyam, hegbɛ, kɛ ninámɔ fɛɛ hoɔ yaa, ni kɛ́ mɔ ko kɛ enɛɛmɛi mamɔ ehiɛ akɛ otii yɛ shihilɛ mli lɛ, enáŋ anɔkwa miishɛɛ. Shi kɛ́ mɔ ko kɛfee oti akɛ ebaasɔmɔ Nyɔŋmɔ ni eye ebua mɛi ni amɛbale Nyɔŋmɔ lɛ, belɛ eetiu oti kpakpa ni baahã etsui anyɔ emli daa lɛ sɛɛ.”\n19. Oblahii kɛ oblayei, mɛni hewɔ ehi akɛ nyɛkɛ mumɔŋ otii baamamɔ nyɛhiɛ bianɛ?\n19 Oblahii kɛ oblayei Kristofoi, nyɛsa yijiemɔ waa, ejaakɛ yɛ naagbai ni nyɛkɛkpeɔ lɛ fɛɛ asɛɛ lɛ, nyɛtswa nyɛfai shi akɛ nyɛbaahã Yehowa sɔɔmɔ lɛ he ahia nyɛ fe nibii krokomɛi fɛɛ. Nyɛkɛ mumɔŋ otii emamɔ nyɛhiɛ, ni nyɛnaa shiɛmɔ nitsumɔ lɛ akɛ nibii ni he hiaa waa yɛ nyɛshihilɛ mli lɛ ateŋ ekome. Agbɛnɛ hu, nyɛtswa nyɛfai shi akɛ, nyɛhãŋ je lɛ agbala nyɛjwɛŋmɔ kɛje otii ni nyɛkɛmamɔ nyɛhiɛ lɛ anɔ. Nyɛnáa nɔmimaa akɛ, deŋme ni nyɛgboɔ lɛ efeŋ yaka. Nyɛyɛ nyɛmimɛi hii kɛ yei ni sumɔɔ nyɛ ni fiɔ nyɛsɛɛ. No hewɔ lɛ, ‘nyɛkɛ nɔ fɛɛ nɔ ni nyɛfeɔ lɛ awo Yehowa dɛŋ, ni nyɛgbɛjianɔtoi baaye omanye.’


KANEMƆ YƐ Blɔfo Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Denmark Dutch Ga Germany Hiligaynon Hungary Igbo Italia Korea Lithuania Myanmar Norway Poland Portuguese (Brazil) Quechua (Bolivia) Romania Setswana Silozi Slovak Slovenia Swahili Tsonga Turkey Ukrain Urdu\nNɔ Ni Wɔkaseɔ Kɛjɛɔ Yesu Ŋɔɔ\nYesu kɛ e-Tsɛ hi shi yɛ ŋwɛi ‘dani abɔ je lɛ.’ (Yohane 17:5) No hewɔ lɛ, ebaanyɛ eha saji ni nyiɛ sɛɛ nɛɛ ahetoo jogbaŋŋ.\nAni ŋwɛi bɔfoi yɛ wɔhe miishɛɛ?\n▪ Yesu haa wɔnaa akɛ ŋwɛi bɔfoi lɛ yɛ gbɔmɛi ahe miishɛɛ waa. Ekɛɛ akɛ: “Miishɛɛ baa yɛ Nyɔŋmɔ bɔfoi lɛ ahiɛ yɛ eshafeelɔ kome ni tsakeɔ etsui lɛ hewɔ.”—Luka 15:10.\nYesu ha wɔna akɛ, akɛ nitsumɔ ewo ŋwɛi bɔfoi lɛ adɛŋ akɛ amɛye amɛbua Nyɔŋmɔ tsuji koni amɛwaje amɛ kɛ Nyɔŋmɔ teŋ wekukpaa lɛ. Enɛ hewɔ lɛ, beni Yesu bɔ ekaselɔi lɛ kɔkɔ koni amɛkato mɔ ko pampi lɛ, ekɛɛ akɛ: “Nyɛkwɛa jogbaŋŋ koni nyɛkagbe mɛi bibii nɛɛ ateŋ mɔ kome he guɔ; ejaakɛ miikɛɛ nyɛ akɛ, amɛbɔfoi ni yɔɔ ŋwɛi lɛ kwɛɔ mitsɛ ni yɔɔ ŋwɛi lɛ hiɛ daa.” (Mateo 18:10) Enɛ ni Yesu wie lɛ etsɔɔɔ akɛ esɛɛnyiɛlɔi lɛ ateŋ mɔ fɛɛ mɔ yɛ ŋwɛi bɔfo pɔtɛɛ ko ni buɔ ehe. Shi Yesu miitsɔɔ akɛ ŋwɛi bɔfoi ni kɛ Nyɔŋmɔ tsuɔ nii lɛ yɛ anɔkwa Kristofoi lɛ ahe miishɛɛ.\nMɛɛ gbɛ nɔ Abonsam baanyɛ aye wɔ awui?\n▪ Yesu bɔ esɛɛnyiɛlɔi lɛ kɔkɔ akɛ Satan bɔɔ mɔdɛŋ koni eha mɛi akpa Nyɔŋmɔ he anɔkwalei lɛ kasemɔ. Yesu kɛɛ akɛ: “Mɔ fɛɛ mɔ ni nuɔ maŋtsɛyeli lɛ he wiemɔ lɛ ni eyooo sɛɛ lɛ, mɔ fɔŋ lɛ baa bashaa nɔ ni adũ yɛ etsui mli lɛ.”—Mateo 13:19.\nYesu tsɔ abɛbua ko ni ewie ni kɔɔ nuu ko ni yadu ŋmãa yɛ ebɔɔ mli lɛ nɔ eha ana gbɛ kome ni Satan tsɔɔ nɔ elakaa mɛi. Nuu lɛ damɔ shi kɛha Yesu, ni ŋmãa lɛ damɔ shi kɛha anɔkwa Kristofoi ni kɛ Yesu baaye nɔ yɛ ŋwɛi lɛ. Shi, Yesu kɛɛ akɛ henyɛlɔ ko ba ni “ebadũ jwɛi efutu ŋmãa lɛ.” Jwɛi lɛ damɔ shi kɛha apasa Kristofoi. “Henyɛlɔ ni dũ amɛ lɛ ji abonsam.” (Mateo 13:25, 39) Tamɔ bɔ ni jwɛi jeɔ ŋmãa ni miikwɛ lɛ, nakai nɔŋŋ mɛi ni kɛɔ akɛ Kristofoi ji amɛ lɛ anifeemɔ baanyɛ afee tamɔ anɔkwa jalɔi. Jamɔi ni tsɔɔ apasa tsɔɔmɔi lɛ lakaa mɛi ni amɛhaa amɛgboɔ Nyɔŋmɔ nɔ toi. Satan tsɔɔ apasa jamɔ nɔ efiteɔ wekukpaa ni kã mɛi kɛ Yehowa teŋ lɛ.\nTe wɔɔfee tɛŋŋ wɔtsi Satan gbɛ koni ekaye wɔ awui?\n▪ Yesu tsɛ Satan akɛ “je lɛŋ lumɔ.” (Yohane 14:30) Yesu tsɔ sɔlemɔ ko ni esɔle eha Nyɔŋmɔ lɛ nɔ ni etsɔɔ bɔ ni wɔbaafee ni wɔbu wɔhe kɛjɛ Satan he. Yesu sɔle kɛha eŋwɛi Tsɛ lɛ yɛ ekaselɔi lɛ ahe akɛ: ‘Buu amɛhe yɛ efɔŋ lɛ mli. Amɛjɛɛɛ je lɛ mli, taakɛ bɔ ni mi hu mijɛɛɛ je lɛ mli lɛ. Feemɔ amɛ krɔŋkrɔŋ yɛ onɔkwale lɛ mli; owiemɔ lɛ anɔkwaleŋ.’ (Yohane 17:15-17) Nilee ni yɔɔ Nyɔŋmɔ Wiemɔ lɛ mli lɛ baanyɛ abu wɔhe koni jeŋ ni Satan yeɔ nɔ lɛ akaná wɔnɔ hewalɛ.\nMɛni ŋwɛi bɔfoi feɔ amɛhaa wɔ ŋmɛnɛ?\n▪ Yesu kɛɛ akɛ: ‘Yɛ je nɛŋ naagbee lɛ, ŋwɛi bɔfoi lɛ aaaje kpo aba ni amɛaabahala mɛi fɔ̃ji lɛ yɛ jalɔi lɛ ateŋ.’ (Mateo 13:49) Amrɔ nɛɛ wɔyɛ “je nɛŋ naagbee” lɛ mli, ni mɛi akpekpei abɔ miibo Nyɔŋmɔ Maŋtsɛyeli lɛ sanekpakpa lɛ toi.—Mateo 24:3, 14.\nShi jeee mɛi fɛɛ ni jeɔ Nyɔŋmɔ Wiemɔ lɛ kasemɔ shishi lɛ náa enɔkpɛlɛmɔ. Ŋwɛi bɔfoi lɛ kudɔɔ nitsumɔ ni Yehowa tsuji tsuɔ lɛ, ni amɛmiigbala mɛi ni sumɔɔ Nyɔŋmɔ kɛjɛɔ amɛtsuiŋ lɛ kɛ mɛi ni sumɔɔɔ ni amɛkɛ nɔ ni amɛkaseɔ lɛ tsuɔ nii lɛ ateŋ. Beni Yesu tsɔɔ mɛi ni Nyɔŋmɔ kpɛlɛɔ amɛnɔ lɛ, ekɛɛ akɛ: ‘Amɛji mɛi ni beni amɛnu wiemɔ lɛ amɛkɛtoɔ tsui krɔŋŋ ni hi mli, ni amɛkɛ tsuishiŋmɛɛ woɔ yibii.’—Luka 8:15.—w10-E 11/1.\nKɛ́ ootao saji babaoo yɛ enɛ he lɛ, kwɛmɔ wolo nɛɛ, Mɛni Biblia Lɛ Tsɔɔ Diɛŋtsɛ? ni Yehowa Odasefoi fee lɛ yitso 10 lɛ mli.\nŊwɛi bɔfoi lɛ waa kɛbuaa mɛi ni hiɛ tsui kpakpa lɛ anaa kɛbaa anɔkwa Kristofoi ateŋ


Nyɔŋmɔ Bu Maŋtsɛ Yehoshafat He | Biblia Mli Nikasemɔi Kɛhã Gbekɛbii\nYehowa Bu Yehoshafat He\nYuda Maŋtsɛ Yehoshafat kumɔ Baal afɔleshaa latɛi lɛ, ni ejie amagai lɛ kɛje shikpɔŋ lɛ nɔ. Yehoshafat shwe ni etsɔɔ emaŋbii lɛ Yehowa mlai lɛ. No hewɔ lɛ, etsu maŋ lɛ mli onukpai lɛ ekomɛi kɛ Levibii kɛtee Yuda maji lɛ fɛɛ amli koni amɛyatsɔɔ mɛi lɛ Yehowa mlai lɛ.\nMaji ni bɛŋkɛ Yuda lɛ she gbeyei akɛ amɛkɛ Yudabii lɛ baanɔ, ejaakɛ amɛna akɛ Yehowa kɛ ewebii lɛ yɛ. Mɛi komɛi po bake Maŋtsɛ Yehoshafat nii. Shi Moabbii lɛ, Amonbii lɛ, kɛ mɛi ni yɔɔ Seir kpokpaa lɛ nɔ lɛ ba ni amɛkɛ Yudabii lɛ abanɔ. Yehoshafat na akɛ esa akɛ ebi Yehowa dɛŋ yelikɛbuamɔ. Ehã hii, yei, kɛ gbekɛbii fɛɛ babua amɛhe naa yɛ Yerusalem. Kɛkɛ ni edamɔ amɛ fɛɛ amɛhiɛ ni esɔle ekɛɛ: ‘Yehowa, kɛ́ oyeee obuaaa wɔ lɛ, wɔnyɛŋ wɔye kunim. Ofainɛ, tsɔɔmɔ wɔ nɔ ni wɔfee.’\nYehowa hã amɛsɔlemɔ lɛ hetoo. Ekɛɛ amɛ akɛ: ‘Nyɛkashea gbeyei. Maye mabua nyɛ. Nyɛyabuaa nyɛhe naa, ni nyɛdamɔa shi, ni nyɛkwɛa bɔ ni mahere nyɛyiwala.’ Te Yehowa fee tɛŋŋ ehere amɛyiwala?\nEnɔ jetsɛremɔ lɛ, Yehoshafat hala mɛi koni amɛnyiɛ asraafoi lɛ ahiɛ ni amɛlá. Amɛnyiɛ kɛjɛ Yerusalem kɛtee Tekoa, ni ji he ni amɛkɛ mɛi lɛ baanɔ yɛ lɛ.\nBe ni lalɔi lɛ bɔi Yehowa yijiemɔ kɛ gbee ni wa lɛ, Yehowa ye ebua ewebii lɛ. Ehã Amonbii lɛ kɛ Moabbii lɛ ajwɛŋmɔ gbɛ ni amɛkɛ amɛhe bɔi nɔɔ. Amɛgbegbee amɛhe, ni eshwɛɛɛ amɛteŋ mɔ kome folo po. Shi Yehowa bu Yudabii lɛ, amɛsraafoi lɛ, kɛ osɔfoi lɛ ahe. Mɛi fɛɛ ni yɔɔ maji ni bɛŋkɛ Yuda lɛ nu nɔ ni Yehowa efee lɛ, ni amɛna akɛ Yehowa miibu ewebii lɛ ahe lolo. Mɛɛ gbɛ nɔ Yehowa tsɔɔ ehereɔ ewebii ayiwala? Etsɔɔ gbɛi srɔtoi babaoo anɔ efeɔ nakai. Ehe ehiaaa ni adesai aye abua lɛ dani enyɛ efee nakai.\n“Jeee nyɛ nyɛbaawu ta nɛɛ. Nyɛyabuaa nyɛhe naa, ni nyɛdamɔa shi, ni nyɛkwɛa bɔ ni Yehowa baahere nyɛyiwala ehã.”—2 Kronika 20:17\nSanebimɔi: Mɛni Maŋtsɛ Yehoshafat fee? Mɛɛ gbɛ nɔ Yehowa bu Yudabii lɛ ahe?\nKɛmaje Mɔ Ko Kɛmaje Mɔ Ko Yehowa Bu Yehoshafat He\nlfb nikasemɔ 50 bf. 120-121


KANEMƆ YƐ Acholi Afrikaans Albania Amerika Mumuii Awiemɔ Amharic Arabic Armenia Armenia (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Biak Bicol Bislama Blɔfo Boulou Brazil Mumuii Awiemɔ Bulgaria Cambodia Catalan Cebuano Chichewa Chile Mumuii Awiemɔ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Colombia Mumuii Awiemɔ Croatia Czech Dangme Denmark Digor Drehu Dutch Efik Estonia Ewe Fiji Finland Finland Mumuii Awiemɔ Fon French Ga Garifuna Georgia Germany Germany Mumuii Awiemɔ Greenland Guarani Gun Haitian Creole Hausa Hebri Hela Herero Hiligaynon Hindi Hiri Motu Hmong (White) Hungary Hungary Mumuii Awiemɔ Iban Ibanag Iceland Igbo Iloko Indonesia Isoko Italia Italia Mumuii Awiemɔ Japan Japan Mumuii Awiemɔ Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lhukonzo Lingala Lithuania Luganda Lunda Luo Luvale Macedonia Malagasy Malay Malayalam Malta Mam Mambwe-Lungu Mapudungun Marshallese Mauritia Creole Maya Mazatec (Huautla) Mbunda Mexico Mumuii Awiemɔ Mizo Mongolia Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niue Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Pohnpei Poland Poland Mumuii Awiemɔ Portugal (Portugal) Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Runyankore Russia Rutoro Samoa Sango Saramacca Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Tahiti Tajiki Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Tuvalu Twi Tzeltal Tzotzil Ukrain Umbundu Urhobo Uruund Uzbek Venda Venezuela Mumuii Awiemɔ Vietnam Wallis Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nMƐI KOMƐI KƐƐ DABI. Datrɛfonyo ko kɛɛ akɛ, kɛ́ mɔ ko kɛ Biblia mli ŋaawoo tsu nii ŋmɛnɛ lɛ, etamɔ nɔ ni ekɛ jeŋ shikpamɔ wolo ko ni afee aaafee afi 1920 lɛ miitsɔɔ nii ŋmɛnɛ. Ekolɛ mɔ ko ni ebuuu Biblia lɛ po baabi akɛ, ani mɔ ko baakwɛ blema kɔmpiuta ko ni efite he manual nɔ kɛkase bɔ ni ekɛ kɔmpiuta hee ko ni afee yɛ wɔbeiaŋ lɛ baatsu nii ehã? Nɔ ni amɛtsɔɔ nɔŋŋ ji akɛ, Biblia lɛ be eho kwraa.\nMɛni hewɔ kwraa mɔ ko kɛ blema wolo ni tamɔ nɛkɛ baatsu nii ŋmɛnɛ yɛ jeŋ ni atee hiɛ yɛ tsɔji ahe nilee mli nɛɛ mli? Ejaakɛ wɛbsaitii pii yɛ ni kɛ ŋaawoi kɛ gbɛtsɔɔmɔi hãa be fɛɛ be. Woloŋlelɔi baa TV nɔ daa, ni amɛwoɔ ŋaa yɛ bɔ ni esa akɛ aba jeŋ kɛ bɔ ni esa akɛ ahi shi ahã lɛ he. Ni aahɔ̃ɔ woji pii ni mɛi baanyɛ akane ni ewa amɛ. Enɛ ehã mɛi ni feɔ woji kɛ mɛi ni hɔ̃ɔ lɛ miiná shika waa.\nAkɛni anáa saji hei daa gbi hewɔ lɛ, mɛni hewɔ esa akɛ mɔ ko atao ŋaawoo kɛjɛ Biblia lɛ, ni ji wolo ni aŋma aaafee afii 2,000 ni eho nɛ lɛ mli? Ani mɛi ni ebuuu Biblia lɛ awiemɔ efeŋ anɔkwale akɛ, kɛ́ mɔ ko kɛ wolo ko ni tamɔ nakai tsu nii lɛ, etamɔ nɔ ni ekɛ jeŋ shikpamɔ wolo ko ni be eho miitsu nii loo ekɛ blema kɔmpiuta ko ni efite he manual miitsu nii ŋmɛnɛ? Shi susumɔ ni tamɔ nɛkɛ lɛ ejaaa kwraa. Jeŋ shikpamɔ kɛ tsɔji ahe nilee tsakeɔ oyayaayai, shi ani adesai ahiamɔ nii etsake? Mɛi kã he amɛmiitao amɛle nɔ hewɔ ni amɛyɔɔ shihilɛ mli, ni amɛmiitao amɛná miishɛɛ kɛ toiŋjɔlɛ, weku ni miishɛɛ yɔɔ mli, kɛ nanemɛi kpakpai.\nBiblia lɛ etsɛ waa moŋ, shi etsuɔ hiamɔ nii nɛɛ ahe nii, ni efeɔ fe nakai po. Biblia lɛ diɛŋtsɛ kɛɔ hu akɛ, emli saji lɛ jɛ wɔ-Bɔlɔ lɛ ŋɔɔ, ni akɛ, ebaaye ebua wɔ yɛ shihilɛ mli nɔ fɛɛ nɔ mli, ni ebaawaje wɔ koni wɔkpee naagba fɛɛ naagba naa. (2 Timoteo 3:16, 17) Ekɛɔ hu akɛ, emli ŋaawoi lɛ abe hooo! Biblia lɛ diɛŋtsɛ wieɔ akɛ: “Nyɔŋmɔ wiemɔ lɛ hiɛ kã.”—Hebribii 4:12.\nAni nibii ni Biblia lɛ kɛɔ lɛ yɛ mli lɛɛlɛŋ? Ani ebe eho, aloo eji wolo ni he yɔɔ sɛɛnamɔ fe woji krokomɛi fɛɛ, ni tsɔɔ akɛ eji wolo ni hiɛ kã? Buu-Mɔɔ nɛɛ, ni eji Buu-Mɔɔ krɛdɛi ni baaba kɛtsara nɔ lɛ ateŋ klɛŋklɛŋ nɔ lɛ, baawa bo ni oná sanebimɔi nɛɛ ahetoo.


KANEMƆ YƐ Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Blɔfo Bulgaria Catalan Cebuano Chichewa Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Fiji Finland French Ga Garifuna Georgia Germany Guarani Haitian Creole Hebri Hela Hiligaynon Hungary Iceland Igbo Iloko Indonesia Italia Japan Kazakh Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korea Latvia Lingala Lithuania Luo Macedonia Macua Malagasy Maya Mazatec (Huautla) Mixe (North Central) Mizo Moore Myanmar Nahuatl (Northern Puebla) Ndebele (Zimbabwe) Ngabere Norway Nzema Ossetia Otetela Papiamento (Aruba) Papiamento (Curaçao) Persia Poland Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romania Runyankore Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Sweden Tagalog Tahiti Tatar Thailand Tigrinya Tok Pisin Totonac Tshiluba Tsonga Turkey Tuvalu Twi Ukrain Uruund Vietnam Wayuunaiki Xhosa Yoruba Zapotec (Isthmus) Zulu\nSANEYITSO LƐ MLITSƆƆMƆ: ANI ESA AKƐ OKƐ OHE AFƆ̃ JAMƆ NƆ?\nŊɔɔ lɛ akɛ, ehe ebahia ni afee bo opireshɛŋ yɛ hela ko ni baanyɛ agbe bo lɛ hewɔ. Obaasumɔ ni datrɛfonyo ni baafee bo opireshɛŋ lɛ afee mɔ ni oyɔɔ hekɛnɔfɔ̃ɔ diɛŋtsɛ yɛ emli, akɛni owala baayaje edɛŋ lɛ hewɔ. Aso nilee bɛ mli akɛ obaapɛi bɔ ni etsu shihilɛi ni tamɔ nakai lɛ ahe nii yɛ bei ni eho lɛ amli?\nNakai nɔŋŋ nilee yɔɔ mli akɛ obaapɛi jamɔ mli jogbaŋŋ okwɛ. Kɛ́ oyɛ jamɔ ko mli lɛ, yɛ gbɛ ko nɔ lɛ, okɛ owala miiwo jamɔ nɛɛ dɛŋ yɛ mumɔŋ gbɛfaŋ ji no. Ohiɛnɔkamɔ kɛha naanɔ wala hu fata he.\nYesu ha wɔ shishitoo mla ko ni baaye abua wɔ koni wɔkɛ Biblia lɛ apɛi wɔjamɔ lɛ mli jogbaŋŋ wɔkwɛ. Ekɛɛ akɛ: “Tso fɛɛ tso diɛŋtsɛ yibii aŋɔleɔ lɛ.” (Luka 6:44) Ákɛ nɔkwɛmɔ lɛ, kɛ́ okwɛ jamɔ loo sɔlemɔ pɔtɛɛ ko lɛ, mɛɛ yibii nɛkɛ ewoɔ? Ani ehiɛnyiɛlɔi lɛ kɛ amɛjwɛŋmɔ maa shika nɔ titri? Ani emlibii lɛ hiɔ shi yɛ Biblia shishitoo mlai ni kɔɔ ta kɛ jeŋba he lɛ anaa? Kɛfata he lɛ, ani jamɔ ko yɛ ni abaanyɛ akɛ he afɔ̃ nɔ? Wɔbaasumɔ ni opɛi saji ni nyiɛ sɛɛ nɛɛ amli okwɛ.\n“Tso fɛɛ tso diɛŋtsɛ yibii aŋɔleɔ lɛ.”—Luka 6:44\nKɛmaje Mɔ Ko Kɛmaje Mɔ Ko Mɛni Hewɔ Esa Akɛ Opɛi Ojamɔ lɛ Mli Okwɛ?


Baiblo Mi Sanehi Petro Ya Kornelio Ngɔ - Yehowa Odasefoli Internet Nítsumi He\nBƆFO Petro ji nɔ nɛ daa si ngɛ hiɛ ɔ nɛ, nɛ e huɛmɛ nɛ daa si ngɛ e se ɔ nɛ. Se mɛni heje nɛ nyumu ɔ kpla si ha Petro ɔ? Anɛ e sa kaa e pee ja lo? O le nɔ nɛ e ji lo?\nNyumu ɔ ji Kornelio. E ji Roma tabuli ɔmɛ we asafoatsɛ. Kornelio li Petro, se a de lɛ kaa e fɔ lɛ nine kɛ ba e we mi. Ha nɛ waa hyɛ bɔnɛ enɛ ɔ plɛ kɛ ba ha.\nYesu kekleekle se nyɛɛli ɔmɛ ji Yudabi, se pi Yudano ji Kornelio. Se e suɔ Mawu nɛ e sɔleɔ kɛ haa lɛ, nɛ e peeɔ nihi fuu kpakpa. Ligbi ko piani ɔ, bɔfo ko ba je e he kpo kɛ tsɔɔ lɛ nɛ e de lɛ ke: ‘Mawu bua jɔ o he, lɔɔ he ɔ, e ma ha o sɔlemi ɔ heto. Moo tsɔ nihi nɛ a ya tsɛ nyumu ko nɛ a tsɛɛ lɛ Petro ɔ kɛ ba. E ngɛ Yopa, ngɛ Simon nɛ ngɛ wo ɔ nya we mi.’\nAmlɔ nɔuu nɛ Kornelio tsɔ nihi konɛ a ya hla Petro. E nɔ jena, benɛ e piɛ bɔɔ nɛ tsɔli ɔmɛ maa su Yopa a, Petro ngɛ Simon we ɔ yi mi. Mawu ha e pee Petro kaa nɔ́ nɛ e na bo ngua ko nɛ je hiɔwe kɛ ma zugba. Lohwehi slɔɔtoslɔɔto tsuo ngɛ bo ɔ mi. Ngɛ Mawu mlaa a nya a, lohwe nɛ ɔmɛ a he tsɔ we nɛ a maa ye, se kɛ̃ ɔ, gbi ko de lɛ ke: ‘Petro, tee si. Gbee nɛ o ye.’\nPetro ha heto ke: ‘Dɛbi! I yi nɔ́ ko nɛ he tsɔ we gblee.’ Se gbi ɔ de lɛ ke: ‘Moo jɔɔ níhi nɛ Mawu tsu he ɔ tsɛmi ke a he tsɔ we.’ Enɛ ɔ ya nɔ si etɛ. Benɛ Petro ngɛ bɔnɛ ní nɛ ɔmɛ a sisi tsɔɔ ha he susue ɔ, nyumuhi nɛ Kornelio tsɔ mɛ ɔ ba su we ɔ mi, nɛ a bi Petro si.\nPetro kple si kɛ ba a ngɔ nɛ e de mɛ ke: ‘Imi ji nɔ nɛ nyɛ ngɛ hlae ɔ nɛ. Mɛni he nyɛ ba ngɛ?’ Benɛ tsɔli ɔmɛ de lɛ kaa bɔfo ko de Kornelio ke e tsɛ lɛ kɛ ba e we ɔ mi ɔ, Petro kplɛɛ kaa e kɛ mɛ maa ya. E nɔ jena a, Petro kɛ e huɛmɛ pue Kaisarea blɔ konɛ a ya na Kornelio.\nKornelio bua e wekuli kɛ e huɛmɛ kpakpahi a nya. Benɛ Petro ba su we ɔ mi ɔ, Kornelio kɛ lɛ ya kpe. E kpla si ngɛ Petro nane nya nɛ e koto lɛ kaa bɔnɛ o na ngɛ hiɛ ɔ. Se Petro de lɛ ke: ‘Tee si; Imi hu nɔmlɔ ji mi kaa mo.’ Ee, Baiblo ɔ tsɔɔ kaa e dɛ kaa nɔ ko ma kpla si nɛ e ja nɔmlɔ ko. Yehowa pɛ lɛ e sa kaa wa ja.\nJehanɛ ɔ, Petro fiɛɛ kɛ ha ni ɔmɛ nɛ bua a he nya ngɛ lejɛ ɔ. E de mɛ ke: ‘I na kaa Mawu kplɛɛɔ nihi tsuo nɛ suɔ kaa a ma sɔmɔ lɛ ɔ nɔ.’ Nɛ benɛ e ngɛ munyu ɔ tue ɔ, Mawu ha E mumi klɔuklɔu ɔ ba ni ɔmɛ a nɔ, nɛ a bɔni gbi slɔɔtoslɔɔtohi tumi. Enɛ ɔ pee kaseli nɛ a ji Yudabi nɛ piɛɛ Petro he kɛ ba a nyakpɛ, ejakaa a susu kaa Yudabi pɛ a sane lɛ Mawu suɔ. Lɔɔ he ɔ, enɛ ɔ ha a na kaa Mawu bui ma ko mi bi kaa a hi pe ma kpa mi bi. Anɛ enɛ ɔ pi nɔ́ kpakpa nɛ e sa kaa wa kai daa lo?\nBɔfo ɔmɛ A Nítsumi 10:1-48; 11:1-18; Kpojemi 19:10.\nMɛnɔ ji nyumu ɔ nɛ kplaa si ngɛ foni ɔ mi ɔ?\nMɛni bɔfo ko de Kornelio?\nMɛni Mawu ha Petro na benɛ e ngɛ Yopa ngɛ Simon we ɔ yi mi ɔ?\nMɛni heje Petro de Kornelio kaa e ko kpla si nɛ e ja lɛ ɔ?\nMɛni ha Yudabi kaseli nɛ piɛɛ Petro he ɔ nya kpɛ a he ɔ?\nMɛni e sa kaa waa kase kɛ je Kornelio ngɔ nɛ Petro ya a mi?\nKane Bɔfo ɔmɛ A Nítsumi 10:1-48.\nPetro munyu nɛ e tu ngɛ Bɔfo ɔmɛ A Nítsumi 10:42 tsɔɔ mɛni ngɛ Matsɛ Yemi ɔ he sane kpakpa fiɛɛmi nítsumi ɔ he? (Mat. 28:19; Mar. 13:10; Níts. 1:8)\nKane Bɔfo ɔmɛ A Nítsumi 11:1-18.\nMɛni su Petro je kpo benɛ Yehowa juɛmi ngɛ Majeli ɔmɛ a he mi ba tɛ̃ ha lɛ ɔ, nɛ mɛni blɔ nɔ wa ma nyɛ maa kase e nɔhyɛ nɔ́ ɔ ngɛ? (Níts. 11:17, 18; 2 Kor. 10:5; Efe. 5:17)


Hiɛmɔkamɔ kɛha gbohii lɛ—Gbohiiashitee\nKANEMƆ YƐ Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Bengali Bicol Blɔfo Bulgaria Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Denmark Dutch Efik Estonia Ewe Finland French Ga Georgia Germany Guarani Gujarat Haitian Creole Hebri Hela Hiligaynon Hindi Hungary Iceland Igbo Iloko Indonesia Italia Japan Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korea Latvia Lingala Lithuania Luganda Luo Macedonia Malagasy Malay Malayalam Malta Marathi Maya Mongolia Myanmar Nepali Ngabere Norway Nyaneka Nzema Otetela Pangasinan Papiamento (Aruba) Poland Portuguese (Brazil) Punjabi Quechua (Bolivia) Romania Russia Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Sweden Tagalog Tamil Tatar Telugu Thailand Tigrinya Tshiluba Tsonga Turkey Twi Ukrain Umbundu Vietnam Wayuunaiki Xhosa Yoruba Zulu\nHiɛnɔkamɔ Kɛha Gbohii lɛ—Gbohiiashitee\nAni oheɔ Biblia shiwoo akɛ abaatee gbohii ashi lɛ oyeɔ? * Kɛ́ wɔbaafo lɛ kuku lɛ, gbɛkpamɔ akɛ wɔkɛ wɔsuɔlɔi ni egboi lɛ baakpe ekoŋŋ lɛ ji miishɛɛ diɛŋtsɛ. Shi ani gbɛkpamɔ ni tamɔ nɛkɛ baaba mli lɛɛlɛŋ? Kɛha hetoo lɛ, ha wɔsusu Yesu Kristo kaselɔi lɛ anɔkwɛmɔnɔ lɛ he wɔkwɛ.\nKaselɔi lɛ ná hiɛnɔkamɔ ni mli wa yɛ gbohiiashitee lɛ mli. Mɛni hewɔ? Kɛ́ hooo lɛ, yɛ yiŋtoi enyɔ komɛi ahewɔ. Klɛŋklɛŋ lɛ, amɛhiɛnɔkamɔ lɛ damɔ yiŋtoo nɛɛ nɔ: Atee Yesu diɛŋtsɛ shi kɛjɛ gbohii ateŋ. Kaselɔi lɛ—kɛ “aaafee nyɛmimɛi 500 loo nɔ̃ shi kome”—na Yesu ni atee lɛ shi lɛ. (1 Korintobii 15:6) Kɛfata he lɛ, mɛi kpotoo ye Yesu shitee lɛ he odase ni amɛkpɛlɛ nɔ, taakɛ anaa yɛ Sanekpakpai ejwɛ lɛ amli lɛ.—Mateo 27:62–28:20; Marko 16:1-8; Luka 24:1-53; Yohane 20:1–21:25.\nNɔ ni ji enyɔ lɛ, kɛ́ kaselɔi lɛ enaaa fɛɛ po lɛ, amɛna ni Yesu tee gbohii etɛ ashi—klɛŋklɛŋ lɛ yɛ Nain, no sɛɛ lɛ Kapernaum, naagbee nɔ lɛ ba yɛ Betania. (Luka 7:11-17; 8:49-56; Yohane 11:1-44) Awie gbohiiashitee nɛɛ ateŋ naagbee nɔ lɛ he mra mli yɛ wolo nɛɛ mli, ni ekɔɔ weku ko ni Yesu kɛ amɛ bɔ kpaakpa lɛ he. Ha wɔtsale mli kɛkwɛ nɔ ni ba.\n“MI JI SHITEE LƐ”\n“Onyɛmi nuu lɛ baate shi.” Sane nɛɛ ji nɔ ni Yesu kɛɛ Marta, mɔ ni nyɛminuu, Lazaro egbo gbii ejwɛ sɔŋŋ lɛ. Shishijee lɛ Marta nuuu Yesu wiemɔ lɛ shishi. Marta to he ekɛɛ, “Mile akɛ ebaate shi,” shi eyasusu akɛ shitee lɛ baaba yɛ wɔsɛɛ be ko mli. Kwɛ bɔ ni Marta naa baakpɛ ehe eha sɛɛ mli beni enu ni Yesu kɛɛ, “Miji shitee lɛ kɛ wala lɛ,” ní ena ni Yesu tee enyɛminuu lɛ shi kɛjɛ gbohii ateŋ lɛ.—Yohane 11:23-25.\nNɛgbɛ Lazaro yɔɔ yɛ gbii ejwɛ ni nyiɛ egbele lɛ sɛɛ lɛ mli? Lazaro ewieee nɔ ko ni tsɔɔ akɛ no mli lɛ, eyɛ wala mli yɛ he ko yɛ nakai gbii ejwɛ lɛ mli. Lazaro bɛ susuma ko ni gbooo ni tee ŋwɛi. Shi ni Yesu tee Lazaro lɛ etsɔɔɔ akɛ Lazaro miiná ehewɔ miishɛɛ yɛ Nyɔŋmɔ masɛi yɛ ŋwɛi, kɛkɛ ni Yesu gbala lɛ kɛjɛ jɛmɛ kɛba shikpɔŋ lɛ nɔ. Kɛ́ nakai lɛ, nɛgbɛ Lazaro yɔɔ yɛ nakai gbii ejwɛ lɛ mli? No mli lɛ, anɔkwa, ewɔ yɛ gbonyobu mli.—Jajelɔ 9:5, 10.\nKaimɔ akɛ, Yesu kɛ gbele to wɔ ni awɔ he, nɔ mli ni abaatsĩɛ mɔ lɛ hiɛ kɛtsɔ gbohiiashitee nɔ. Amaniɛbɔɔ lɛ kaneɔ akɛ: “Wɔshieŋtsɛ Lazaro ewɔ; shi miiya ni mayatsĩɛ lɛ yɛ wɔ lɛ mli. Kɛkɛ ni ekaselɔi lɛ kɛɛ: Nuŋtsɔ, kɛ́ wɔ ewɔ lɛ, no lɛ ehe baawa lɛ mɔ. Shi egbele he Yesu wie lɛ; shi amɛ lɛ amɛsusu akɛ wɔ kpakpa hewɔ ewie. Agbɛnɛ Yesu kɛɛ amɛ faŋŋ akɛ: Lazaro egbo.” (Yohane 11:11-14) Shi ni Yesu tee Lazaro lɛ tsɔɔ akɛ, ekɛ Lazaro wala ku sɛɛ eha lɛ, ni Lazaro na ewekumɛi ekoŋŋ. Mɛɛ nikeenii ni nɔ bɛ po Yesu kɛha nakai weku lɛ nɛkɛ!\nGbohii ashi ni Yesu tee beni eyɔɔ shikpɔŋ lɛ nɔ lɛ fee nɔ ni ebaafee wɔsɛɛ akɛ Nyɔŋmɔ Maŋtsɛyeli lɛ nɔ Maŋtsɛ lɛ he mfoniri. * Be mli ni Yesu ni yɔɔ ŋwɛi lɛ yeɔ shikpɔŋ lɛ nɔ Maŋtsɛ lɛ, ekɛ adesai ni ewɔ yɛ gbohii abui amli lɛ baaba wala mli ekoŋŋ. No hewɔ ni ekɛɛ akɛ: “Miji shitee lɛ.” Feemɔ miishɛɛ ni obaana kɛ́ ona osuɔlɔi lɛ ekoŋŋ lɛ he mfoniri okwɛ! Agbɛnɛ hu susumɔ miishɛɛ ni mɛi ni atee amɛ shi lɛ baana lɛ he okwɛ!—Luka 8:56.\nFeemɔ miishɛɛ ni obaana kɛ́ ona osuɔlɔi lɛ ekoŋŋ lɛ he mfoniri okwɛ!\nHEMƆKƐYELI KƐHA NAANƆ WALA\nYesu kɛɛ Marta akɛ: “Mɔ ni heɔ minɔ eyeɔ lɛ, kɛji egbo tete lɛ, ehiɛ aaakã; ni mɔ fɛɛ mɔ ni hiɛ kã ni eheɔ minɔ eyeɔ lɛ, egboŋ gbi ko gbi ko kɛaatee naanɔ.” (Yohane 11:25, 26) Mɛi ni Yesu baatee amɛ shi yɛ e-afii akpe nɔyeli be lɛ mli lɛ baana hegbɛ akɛ amɛbaahi shi kɛya naanɔ—bei abɔ ni amɛjieɔ hemɔkɛyeli diɛŋtsɛ kpo yɛ emli lɛ.\n“Mɔ ni heɔ minɔ eyeɔ lɛ, kɛji egbo tete lɛ, ehiɛ aaakã.”—Yohane 11:25\nBeni Yesu wie nakai saji ni sa kadimɔ waa yɛ gbohiiashitee lɛ he sɛɛ lɛ, ebi Marta sane ko ni haa mɔ susuɔ nii ahe jogbaŋŋ akɛ: “Oheɔ enɛ oyeɔ lo?” Marta ha lɛ hetoo ekɛɛ: ‘Hɛɛ, Nuŋtsɔ; miheɔ miyeɔ akɛ bo ji Kristo, Nyɔŋmɔ bi lɛ.’ (Yohane 11:26, 27) Ni bo hu—ani obaasumɔ ni oná hemɔkɛyeli ni Marta ná yɛ gbohiiashitee he hiɛnɔkamɔ lɛ mli lɛ eko? Nɔ klɛŋklɛŋ ni ebiɔ ni ofee ji oná Nyɔŋmɔ yiŋtoo kɛha adesai lɛ he nilee. (Yohane 17:3; 1 Timoteo 2:4) Nilee ni tamɔ nɛkɛ lɛ baaha oná hemɔkɛyeli. Mɛni hewɔ ni obiii Yehowa Odasefoi koni amɛtsɔɔ bo nɔ ni Biblia lɛ tsɔɔ yɛ sane nɛɛ he? Amɛbaaná he miishɛɛ akɛ amɛkɛ bo baasusu gbohiiashitee hiɛnɔkamɔ ni yɔɔ miishɛɛ lɛ he.\n^ kk. 2 Kwɛmɔ sane ni ji “Kɛ́ Agbo lɛ, Etsɔɔɔ akɛ Hiɛnɔkamɔ Ko Kwraa Bɛ!” ni yɔɔ wolo nɛɛ baafa 6 lɛ.\n^ kk. 9 Kɛ́ ootao ole Biblia shiwoo ni kɔɔ gbohiiashitee ni baaba lɛ he saji krokomɛi lɛ, kwɛmɔ wolo ni ji Mɛni Biblia lɛ Tsɔɔ Diɛŋtsɛ? ni Yehowa Odasefoi fee lɛ, yitso 7 lɛ.


Luka 1 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nEbɔ Teofilo amaniɛ (1-4)\nGabriel gba Yohane Baptisilɔ lɛ fɔmɔ lɛ efɔ̃ shi (5-25)\nGabriel gba Yesu fɔmɔ lɛ efɔ̃ shi (26-38)\nMaria yasara Elizabet (39-45)\nMaria wó Yehowa nɔ gojoo (46-56)\nYohane fɔmɔ kɛ egbɛ́iwoo (57-66)\nZakaria gbalɛ lɛ (67-80)\n1 Akɛni mɛi pii eŋɔfɔ̃ amɛnɔ akɛ amɛbaabua anɔkwa saji ni wɔmuɔ wɔfɔ̃ɔ nɔ* kwraa lɛ anaa, 2 tamɔ bɔ pɛ ni mɛi ni kɛ amɛhiŋmɛii na kɛjɛ shishijee ni amɛji sane lɛ he sɔɔlɔi lɛ ŋɔ enɛɛmɛi amɛhã wɔ lɛ hewɔ lɛ, 3 mi hu akɛni mitao nibii fɛɛ mli fitsofitso kɛjɛ shishijee hewɔ lɛ, mikpɛ mli akɛ mato naa jogbaŋŋ ni maŋma mahã bo, anunyamtsɛ Teofilo, 4 bɔ ni afee ni oná ole akɛ nibii ni akɛ naabu ewie etsɔɔ bo lɛ ji anɔkwale shiishi. 5 Yudea maŋtsɛ Herode* gbii lɛ amli lɛ, osɔfo ko hi shi ni atsɛɔ lɛ Zakaria ni jɛ Abia osɔfoiaku lɛ mli. Eyɛ ŋa ni jɛ Aaron biyei lɛ ateŋ, ni egbɛ́i ji Elizabet. 6 Amɛyi enyɔ lɛ fɛɛ lɛ, jalɔi ji amɛ yɛ Nyɔŋmɔ hiɛ ni shwamɔ ko bɛ amɛhe, ejaakɛ amɛnyiɛɔ yɛ Yehowa* kitãi lɛ kɛ emla naa taomɔ nii lɛ fɛɛ naa. 7 Shi amɛbɛ bi ko, ejaakɛ Elizabet lɛ, kene ni, ni amɛyi enyɔ lɛ fɛɛ lɛ, amɛdara yɛ afii amli. 8 Shi be ni shɛ ekuu lɛ nɔ, ni eetsu enitsumɔ akɛ osɔfo yɛ Nyɔŋmɔ hiɛ lɛ, 9 eshɛ enɔ akɛ ebote Yehowa* sɔlemɔtsu lɛ mli ni eyashã tsofa-kɛ-ŋma taakɛ osɔfoyeli kusum ni ato lɛ biɔ lɛ. 10 Ni mɛi babaoo lɛ fɛɛ miisɔle yɛ agbó lɛ naa yɛ tsofa-kɛ-ŋmashãa ŋmɛlɛtswaa lɛ nɔ. 11 Yehowa* bɔfo* jie ehe kpo etsɔɔ lɛ, ni edamɔ tsofa-kɛ-ŋmashãa latɛ lɛ ninejurɔgbɛ. 12 Shi be ni Zakaria na lɛ lɛ, ehao, ni gbeyei mɔ lɛ. 13 Shi ŋwɛibɔfo lɛ kɛɛ lɛ akɛ: “Kaashe gbeyei, Zakaria, ejaakɛ abo fai ní okɛ hiɛdɔɔ kpaa lɛ toi, ni oŋa Elizabet lɛ, ebaafɔ binuu ehã bo, ni obaawo lɛ gbɛ́i akɛ Yohane. 14 Obaaná miishɛɛ, ni omli baafili bo babaoo, ni mɛi babaoo baanya yɛ efɔmɔ lɛ hewɔ, 15 ejaakɛ ebaatsɔ agbo yɛ Yehowa* hiɛ. Shi esaaa akɛ enuɔ wein ko loo dãa ni wa ko kwraa, ni mumɔ krɔŋkrɔŋ baayi lɛ obɔ dani abaafɔ lɛ po,* 16 ni ebaakpale Israelbii pii kɛba Yehowa,* amɛ-Nyɔŋmɔ lɛ, ŋɔɔ. 17 Agbɛnɛ hu, ekɛ Elia mumɔ lɛ kɛ ehewalɛ lɛ baatsɔ ehiɛ ni ekɛyakpale tsɛmɛi atsuii kɛba bii ahe, kɛ toigbolɔi kɛba jalɔi ahiɛshikamɔ ni sa lɛ he koni ekɛsaa mɛi eto Yehowa.”* 18 Zakaria kɛɛ ŋwɛibɔfo lɛ akɛ: “Te mafee tɛŋŋ maná nɔmimaa yɛ enɛ he? Ejaakɛ migbɔ, ni miŋa hu eda yɛ afii amli.” 19 Ŋwɛibɔfo lɛ here nɔ ekɛɛ lɛ akɛ: “Miji Gabriel ni damɔɔ Nyɔŋmɔ hiɛ lɛ, ni atsu mi ni mikɛ bo abawie, ní majaje sane kpakpa nɛɛ matsɔɔ bo. 20 Shi naa! obaatɔ mu, ni onyɛŋ owie kɛyashi gbi nɔ ni nibii nɛɛ baaba mli, ejaakɛ oheee miwiemɔi ni baaba mli yɛ amɛbe ni ato lɛ mli lɛ oyeee.” 21 Ni nakai be lɛ mli fɛɛ lɛ, mɛi lɛ miimɛ Zakaria, ni amɛhiɛ fee amɛ yaa ejaakɛ etsɛ yɛ sɔlemɔtsu lɛ mli. 22 Be ni eje kpo lɛ, enyɛɛɛ ekɛ amɛ awie, ni amɛkɔ sɛɛ akɛ eyana nii* yɛ sɔlemɔtsu lɛŋ. Nɔ pɛ ni efeɔ ji akɛ, ekɛ enine feɔ okadii etsɔɔ amɛ, shi enyɛɛɛ ewie. 23 Be ni esɔɔmɔ krɔŋkrɔŋ* gbii lɛ ba naagbee lɛ, eyiŋ etee eshĩa. 24 Gbii komɛi asɛɛ lɛ, eŋa Elizabet ŋɔ hɔ, ni etee ehe nyɔji enumɔ, ni ekɛɛ: 25 “Nɛkɛ ji bɔ ni Yehowa* kɛ mi eye yɛ nɛkɛ gbii nɛɛ amli. Egbala ejwɛŋmɔ kɛba minɔ koni ejie mihorabɔɔ lɛ yɛ gbɔmɛi ateŋ kɛya.” 26 Yɛ enyɔɔŋ ni ji ekpaa lɛ mli lɛ, Nyɔŋmɔ tsu bɔfo Gabriel kɛtee Galilea maŋ ko ni atsɛɔ lɛ Nazaret lɛ mli, 27 ní eya oblayoo fro ko ni atsɛ ehe baa* ahã nuu ko ni atsɛɔ lɛ Yosef ni jɛ David we lɛ ŋɔɔ, ni oblayoo fro lɛ gbɛ́i ji Maria. 28 Ni be ni ŋwɛibɔfo lɛ bote mli lɛ, ekɛɛ oblayoo fro lɛ akɛ: “Miiŋa bo, bo mɔ ni aduro bo babaoo, Yehowa* kɛ bo yɛ.” 29 Shi ŋwɛibɔfo lɛ wiemɔi lɛ hã ehao waa, ni ejwɛŋ nɔ ni ŋamɔ nɛɛ tsɔɔ lɛ nɔ. 30 No hewɔ lɛ, ŋwɛibɔfo lɛ kɛɛ lɛ akɛ: “Kaashe gbeyei, Maria, ejaakɛ ohiɛ eba nyam yɛ Nyɔŋmɔ hiɛ. 31 Ni naa! obaaná musu* ni obaafɔ binuu, ni obaawo lɛ gbɛ́i akɛ Yesu. 32 Mɔ nɛɛ baatsɔ agbo ni abaatsɛ lɛ Mɔ ni Nɔ Kwɔ Fe Fɛɛ lɛ Bi, ni Yehowa* Nyɔŋmɔ baaŋɔ etsɛ David maŋtsɛ sɛi lɛ ehã lɛ, 33 ni ebaaye Yakob we lɛ nɔ Maŋtsɛ kɛya naanɔ, ni e-Maŋtsɛyeli lɛ sɛɛ efoŋ.” 34 Shi Maria kɛɛ ŋwɛibɔfo lɛ akɛ: “Te enɛ baafee tɛŋŋ aba mli lɛ, akɛni mikɛ nuu náko bɔlɛ dã nɛɛ?” 35 Ni ŋwɛibɔfo lɛ hã lɛ hetoo akɛ: “Mumɔ krɔŋkrɔŋ baaba onɔ, ni Mɔ ni Nɔ Kwɔ Fe Fɛɛ lɛ hewalɛ lɛ baaha onɔ. Ni no hewɔ lɛ, abaatsɛ mɔ ni abaafɔ lɛ lɛ akɛ krɔŋkrɔŋ, Nyɔŋmɔ Bi. 36 Ni naa! owekunyo Elizabet, mɔ ni atsɛ lɛ kene lɛ hu hiɛ binuu hɔ, yɛ egbɔlɛ be nɛɛ mli, ni enyɔɔŋ ni ji ekpaa mli eyɔɔ lɛ; 37 ejaakɛ Nyɔŋmɔ gbɛfaŋ lɛ, wiemɔ ko* bɛ ni nyɛŋ aba mli.” 38 Kɛkɛ ni Maria kɛɛ: “Naa! Yehowa* nyɔŋ yoo ji mi! Bɔ ni owie lɛ, aba mli nakai ahã mi.” Kɛkɛ ni ŋwɛibɔfo lɛ shi lɛ etee. 39 No hewɔ lɛ, nakai gbii lɛ amli lɛ, Maria te shi ni ekɛ oyaiyeli fã gbɛ kɛtee Yuda maŋ ko mli, yɛ kpokpaa ni gɔji yɔɔ nɔ lɛ nɔ, 40 ni eyabote Zakaria we lɛ, ni eŋa Elizabet. 41 Ni be ni Elizabet nu Maria ŋamɔ lɛ, abifao lɛ ni yɔɔ emusuŋ lɛ tumɔ, ni mumɔ krɔŋkrɔŋ yi Elizabet obɔ, 42 ni ebo kɛ gbee ni wa ekɛɛ: “Ajɔɔ bo yɛ yei ateŋ, ni ajɔɔ omusuŋ bi lɛ! 43 No hewɔ lɛ, te fee tɛŋŋ ni miná hegbɛ nɛɛ, akɛ mi-Nuŋtsɔ lɛ nyɛ eba miŋɔɔ nɛɛ? 44 Ejaakɛ naa! be ni oŋamɔ lɛ gbɛɛ yɛ mitoiiaŋ lɛ, abifao lɛ ni yɔɔ mimusuŋ lɛ tumɔ kɛ miishɛɛ. 45 Bo yoo ni ohe oye lɛ hu yɛ miishɛɛ, ejaakɛ nakai nibii ní jɛ Yehowa* ŋɔɔ, ní awie atsɔɔ bo lɛ fɛɛ baaba mli.” 46 Ni Maria kɛɛ: “Misusuma* miiwó Yehowa* nɔ gojoo, 47 ni mimumɔ mli miifili lɛ babaoo yɛ Nyɔŋmɔ, mi-Yiwalaherelɔ lɛ hewɔ, 48 ejaakɛ ebakwɛ enyɔŋ yoo lɛ gbɛhe ni baa shi lɛ. Ejaakɛ naa! kɛjɛ be nɛɛ nɔ kɛyaa lɛ, yinɔi fɛɛ baajaje akɛ miyɛ miishɛɛ, 49 ejaakɛ Hewalɛtsɛ lɛ efee nibii wuji ehã mi, ni krɔŋkrɔŋ ji egbɛ́i, 50 ni emɔbɔnalɛ yɛ mɛi ni sheɔ lɛ gbeyei lɛ anɔ kɛyashi yinɔi ayinɔi. 51 Ekɛ enine etsu hewalɛ nitsumɔ; egbɛ mɛi ni wóɔ amɛhe nɔ yɛ amɛtsuiiaŋ yiŋtoi amli lɛ eshwã. 52 Ekpa hii ni yɔɔ hegbɛi kpelei kɛjɛ maŋtsɛ sɛii anɔ, ni ewó mɛi ni ji humii lɛ anɔ; 53 ehã mɛi ni hɔmɔ yeɔ amɛ lɛ etɔrɔ kɛ nibii kpakpai, ni eshwie niiatsɛmɛi lɛ kɛ amɛdɛ̃ folo. 54 Eye ebua etsulɔ Israel, ekai shi ni ewo akɛ ebaajie mɔbɔnalɛ kpo 55 etsɔɔ Abraham kɛ eseshi* lɛ kɛya naanɔ, taakɛ ekɛɛ wɔtsɛmɛi lɛ.” 56 Maria kɛ lɛ hi shi aaafee nyɔji etɛ, ni eku esɛɛ etee lɛ diɛŋtsɛ eshĩa. 57 Agbɛnɛ Elizabet fɔmɔ be shɛ, ni efɔ binuu. 58 Ni akutsoŋbii lɛ kɛ ewekumɛi lɛ nu akɛ Yehowa* ena lɛ mɔbɔ babaoo, ni amɛkɛ lɛ nya. 59 Gbi ni ji gbi kpaanyɔ lɛ nɔ lɛ, amɛba gbekɛ bibioo lɛ ketiafoo, ni kulɛ amɛkɛ etsɛ gbɛ́i Zakaria lɛ yaawo lɛ. 60 Shi enyɛ here nɔ ekɛɛ: “Dabida! shi abaatsɛ lɛ Yohane moŋ.” 61 Kɛkɛ ni amɛkɛɛ lɛ akɛ: “Mɔ ko bɛ owekumɛi lɛ ateŋ ni atsɛɔ lɛ nakai.” 62 Kɛkɛ ni amɛkɛ amɛnine fee okadii kɛbi etsɛ bɔ ni esumɔɔ akɛ atsɛ lɛ. 63 No hewɔ lɛ, ebi ni ahã lɛ tao, ni eŋma akɛ: “Yohane ji egbɛ́i.” Ni enɛ fee amɛ fɛɛ naakpɛɛ. 64 Amrɔ lɛ, enaabu gbele, ni elilɛi fɛne ni ebɔi wiemɔ, ni ejie Nyɔŋmɔ yi. 65 Ni gbeyei mɔmɔ amɛkutsoŋbii lɛ fɛɛ, ni abɔi nibii nɛɛ fɛɛ ahe wiemɔ yɛ Yudea kpokpaa ni gɔji yɔɔ nɔ lɛ nɔ fɛɛ. 66 Ni mɛi ni nu lɛ fɛɛ kɛto amɛtsuii amli amɛkɛɛ: “Mɛni po gbekɛ bibioo nɛɛ baatsɔ?” Ejaakɛ Yehowa* nine kã ehe lɛɛlɛŋ. 67 Kɛkɛ ni mumɔ krɔŋkrɔŋ yi etsɛ Zakaria obɔ, ni egba ekɛɛ: 68 “Ajie Yehowa,* Israel Nyɔŋmɔ lɛ yi, ejaakɛ egbala ejwɛŋmɔ kɛba emɛi lɛ anɔ ni ekpɔ̃ amɛ. 69 Ni etee yiwalaheremɔ akolonto* shi yɛ etsulɔ David we lɛ ehã wɔ, 70 taakɛ etsɔ egbalɔi krɔŋkrɔŋi ni hi shi kɛjɛ blema lɛ anɔ ewie 71 yiwalaheremɔ kɛmiijɛ wɔhenyɛlɔi kɛ mɛi fɛɛ ni he tsɛ̃ɔ wɔ lɛ adɛŋ lɛ he lɛ; 72 koni ena mɔbɔ yɛ wɔtsɛmɛi lɛ ahewɔ, ní ekai ekpaŋmɔ krɔŋkrɔŋ lɛ, 73 kitã ni ekã wɔtsɛ Abraham lɛ, 74 koni kɛ́ ajie wɔ kɛjɛ henyɛlɔi adɛŋ lɛ, ehã wɔ hegbɛ ni wɔkɛ sɔɔmɔ krɔŋŋ ahã lɛ ní gbeyeishemɔ ko bɛ mli 75 yɛ anɔkwayeli kɛ jalɛ mli yɛ ehiɛ wɔgbii fɛɛ. 76 Shi bo, gbekɛ bibioo nɛɛ, abaatsɛ bo Mɔ ni Nɔ Kwɔ Fe Fɛɛ lɛ gbalɔ, ejaakɛ obaatsɔ Yehowa* hiɛ oyasaa egbɛi lɛ oto, 77 koni oŋɔ yiwalaheremɔ he nilee ohã emɛi lɛ kɛtsɔ amɛhe eshaifaa nɔ, 78 yɛ wɔ-Nyɔŋmɔ lɛ musuŋtsɔlɛ lɛ hewɔ. Musuŋtsɔlɛ nɛɛ hewɔ lɛ, jetsɛremɔ ni jɛ ŋwɛi baaba abasara wɔ, 79 koni ehã la akpɛ ahã mɛi ni tara duŋ mli kɛ gbele hɔɔŋ mli lɛ, ni ekudɔ wɔnaji kɛya toiŋjɔlɛ gbɛ lɛ nɔ.” 80 Ni gbekɛ bibioo lɛ da ni ehe bawa yɛ mumɔ mli, ni etee nɔ ehi shia ŋa nɔ kɛyashi gbi nɔ ni ejie ehe kpo faŋŋ etsɔɔ Israel.\n^ Aloo “saji ni wɔyɔɔ nɔmimaa yɛ he.”\n^ Aloo “kɛjɛ enyɛ musuŋ tɔ̃ɔ.”\n^ Aloo “eyana ninaa ko.”\n^ Aloo “sɔɔmɔ ní esɔmɔɔ yɛ mɛi krokomɛi ahilɛkɛhamɔ hewɔ.”\n^ Aloo “awo lɛ shi kɛhã gbalashihilɛ.”\n^ Aloo “obaaŋɔ hɔ.”\n^ Aloo “nɔ ko nɔ ko.”\n^ Aloo “Migbɔmɔtso muu lɛ fɛɛ.” Kwɛmɔ Wiemɔi Titrii Amligbalamɔ lɛ.\n^ Aloo “yiwalaherelɔ ko ni yɔɔ hewalɛ kpele.” Kwɛmɔ Wiemɔi Titrii Amligbalamɔ lɛ, “Akolonto.”